text:
Anke Ee ya Lena e be Ee
“Anke ‘ee’ ya lena e be ee, ‘aowa’ ya lena e be aowa.”—MAT. 5:37.
1. Ke eng seo Jesu a se boletšego ka go dira dikeno, gona ka baka la’ng?
KA KAKARETŠO, Bakriste ba therešo ga ba gapeletšege go dira dikeno. Se ke ka gobane ba kwa Jesu, yo a itšego: “Anke ‘ee’ ya lena e be ee, ‘aowa’ ya lena e be aowa.” O be a bolela gore motho o swanetše go phelela lentšu la gagwe. Pele ga ge Jesu a ka bolela taelo yeo, o itše: “Le se ke la ena le gatee.” O boletše seo gobane a be a sola mokgwa woo batho ba bantši ba bego ba tlwaetše go o diriša dipoledišanong tša bona wa go rata go ena, le ge ba be ba sa ikemišetša go dira seo ba bego ba se bolela. Ka go bolela “se se fetago” go fo re Ee goba Aowa ge ba be ba holofetša go dira selo se itšego, batho ba bjalo ba ka ba ba bontšha gore ge e le gabotse ga ba botege, ka go re’alo ba tutuetšwa ke “yo mobe.”—Bala Mateo 5:33-37.
2. Hlalosa lebaka leo go sa fošagalago ka mehla gore batho ba dire dikeno.
2 Na mantšu a Jesu a bolela gore go dira keno le ge e le efe go fošagetše? Ke ka baka la’ng re re’alo? Go etša ge re ithutile sehlogong se se fetilego, Jehofa Modimo le mohlanka wa gagwe yo a lokilego Aborahama ba ile ba dira dikeno ditabeng tše bohlokwa. Le gona, Molao wa Modimo o be o nyaka gore go dirwe dikeno ge go rarollwa dikgakgano. (Ek. 22:10, 11; Num. 5:21, 22) Ka gona, go ka nyakega gore Mokriste a ene gore o tla bolela therešo ge a nea bohlatse ka kgorong ya tsheko. Goba maemong a mangwe a sa tlwaelegago, Mokriste a ka hwetša go nyakega gore a dire keno ya go kgonthišetša ba bangwe ka maikemišetšo a gagwe goba go thuša gore taba e itšego e rarollwe. Ge e le gabotse, ge Jesu a be a enišwa ke moperisita yo a phagamego, ga se a ka a gana eupša o ile a botša Sanhedrine ya Bajuda therešo. (Mat. 26:63, 64) Lega go le bjalo, Jesu ga se a ka a direla motho keno. Eupša ge a be a gatelela gore molaetša wa gagwe o swanetše go botwa, gantši ge a rola taba o be a thoma ka go bolela mantšu a moswananoši a rego: “Ruriruri ke re go lena.” (Joh. 1:51; 13:16, 20, 21, 38) Anke re boneng se sengwe gape seo re ka ithutago sona go tšwa mohlaleng wa Jesu, wa Paulo le wa ba bangwe bao Ee ya bona e bego e le Ee.
JESU—MOHLALA O MOBOTSEBOTSE
3. Ke eng seo Jesu a ilego a se holofetša Modimo thapelong, gomme Tatagwe wa legodimong o ile a arabela bjang?
3 “Bona! Ke tlile . . . go dira thato ya gago, wena Modimo.” (Baheb. 10:7) Ka mantšu ao a kwagalago, Jesu o ile a ineela go Modimo gore a dire tšohle tšeo di bego di porofetilwe mabapi le Peu e holofeditšwego, go akaretša le gore o be a tla ‘longwa serethe’ ke Sathane. (Gen. 3:15) Ga go motho le o tee yo a kilego a ithaopela go rwala boikarabelo bjo bjalo bjo boima. Jehofa o ile a bolela a le legodimong gore o bota Morwa wa gagwe ka mo go feletšego, gaešita le ge a ile a se nyake gore Jesu a ikane gore o tla phelela lentšu la gagwe.—Luka 3:21, 22.
4. Jesu o ile a fihla bokgoleng bofe gore Ee ya gagwe e be Ee?
4 Jesu ka mehla o be a dira seo a se bolelago ka go dira gore Ee ya gagwe e be Ee. Jesu ga se a ka a dumelela selo le ge e le sefe go mo aroša go phetha thomo yeo a e hweditšego go Tatagwe ya go bolela ditaba tše dibotse tša Mmušo wa Modimo le go dira barutiwa bathong ka moka bao Modimo a bego a ba gogela go yena. (Joh. 6:44) Beibele e hlalosa bokgole bjoo Jesu a ilego a phelela therešo ka gona ge e re: “Go sa šetšwe gore dikholofetšo tša Modimo ke tše dintši gakaakang, di bile Ee ka yena.” (2 Bakor. 1:20) Ruri Jesu ke mohlala o mobotsebotse wa motho yo a ilego a phelela seo a se holofeditšego Tatagwe. Ga bjale anke re eleng hloko mohlala wa motho yo a ilego a dira sohle seo a ka se kgonago go ekiša Jesu.
PAULO—MONNA YO A PHELETŠEGO LENTŠU LA GAGWE
5. Moapostola Paulo o re beetše mohlala ofe?
5 “Ke dire’ng Morena?” (Dit. 22:10) Ka mantšu ao a tšwago pelong, Paulo, yoo ka nako yeo a bego a bitšwa Saulo, o ile a latela tlhahlo e tšwago go Morena Jesu yo a tagafaditšwego, yoo a bego a iponagaditše go yena ponong go mo thibela gore a se sa hlwa a tlaiša barutiwa ba Kriste. Ka baka la tiragalo yeo, Saulo ka boikokobetšo o ile a itsholela tsela ya gagwe ya nakong e fetilego ya bophelo, a kolobetšwa gomme a amogela kabelo e kgethegilego ya gore a nee bohlatse ka Jesu gare ga ditšhaba. Go tloga nakong yeo go ya pele, Paulo o ile a dula a bitša Jesu gore ke “Morena” wa gagwe, gomme a dira dilo ka go dumelelana le polelwana yeo go ba go fihla mafelelong a bophelo bja gagwe bja mo lefaseng. (Dit. 22:6-16; 2 Bakor. 4:5; 2 Tim. 4:8) Paulo o be a sa swane le ba bangwe bao Jesu a boletšego ka bona gore: “Ka gona, ke ka baka la’ng le mpitša Morena, Morena, eupša le sa dire dilo tše ke di bolelago?” (Luka 6:46) Ee, Jesu o letetše gore bohle bao ba amogelago gore ke Morena wa bona ba phelele lentšu la bona, go etša ge moapostola Paulo a dirile.
6, 7. (a) Ke ka baka la’ng Paulo a ile a fetoša thulaganyo ya gagwe ya gore a boele Korinthe, gomme ke ka baka la’ng seo se bego se bolelwa ke bao ba bego ba mo swaya diphošo se be se sa kwagale? (b) Re swanetše go lebelela bjang bao ba kgethilwego go etelela pele gare ga rena?
6 Paulo o ile a phatlalatša ka phišego molaetša wa Mmušo go dikologa Asia Minor go ba go fihla Yuropa, a hloma diphuthego e bile a di etela gape. Ka dinako tše dingwe, o ile a bona go swanetše gore a dire keno ya gore seo a bego a se ngwadile e be e le therešo. (Bagal. 1:20) Ge ba bangwe kua Korinthe ba be ba latofatša Paulo ka gore ga a botege, o ile a itwela ka go ngwala gore: “Modimo a ka holofelwa gore seo re le botšago sona ga se Ee yeo e lego Aowa.” (2 Bakor. 1:18) Nakong ya ge a be a ngwala mantšu ao, Paulo o be a tlogile Efeso gomme a phatša Matsedonia a lebile Korinthe. Mathomong, o be a rulagantše go boela Korinthe pele ga ge a ka ya Matsedonia. (2 Bakor. 1:15, 16) Eupša go swana le modirong wa balebeledi ba basepedi lehono, ka dinako tše dingwe dithulaganyo tša go etela diphuthego di ka fetošwa. Diphetogo tše bjalo ga di dirwe ka mabaka a sa kwagalego le a boithati, eupša di dirwa ka baka la maemo a itšego a tšhoganetšo. Mo tabeng ya Paulo, lebaka leo a ilego a diegiša ketelo ya gagwe ya go ya Korinthe e be e le gore phuthego yeo e holege. Go bjalo bjang?
7 Nako e itšego ka morago ga gore Paulo a dire dithulaganyo tša gagwe tša mathomo, o ile a kwa ditaba tše di hlobaetšago tša gore Bakorinthe ba be ba dumeletše go se kwane gotee le boitshwaro bjo bo gobogilego gare ga bona. (1 Bakor. 1:11; 5:1) E le gore a lokiše boemo bjoo, o ile a ngwala keletšo e matla lengwalong la gagwe la pele leo a le ngwaletšego Bakorinthe. Ke moka, go e na le gore a sese ka go lebanya go tloga Efeso go ya Korinthe, Paulo o ile a phetha ka gore a nee bana babo nako e lekanego ya gore ba diriše keletšo ya gagwe e le gore ge mafelelong a fihla moo, ketelo ya gagwe e tle e be e agago le go feta. E le gore a ba bontšhe go rereša ga lebaka la gagwe la gore a dire phetogo yeo, Paulo o ngwadile lengwalong la gagwe la bobedi leo le yago go bona gore: “Ke bitša Modimo gore e be hlatse ya go ntatofatša gore ge ke sešo ka tla Korinthe, ke ka gobane ke le babalela.” (2 Bakor. 1:23) Anke le ka mohla re se swane le bao ba ilego ba swaya Paulo diphošo; go e na le moo, anke re hlompheng ka mo go tseneletšego bao ba kgethilwego go etelela pele gare ga rena. Therešo ke gore re tla ba re dira gabotse ge re ekiša Paulo, go etša ge le yena a ile a ekiša Kriste.—1 Bakor. 11:1; Baheb. 13:7.
MEHLALA E MENGWE E MEBOTSE
8. Ke mohlala ofe woo Rebeka a re beetšego wona?
8 “Ee, ke rata go sepela le yena.” (Gen. 24:58) Ka mantšu ao a bonolo, Rebeka o ile a araba mmagwe le kgaetšedi ya gagwe gore o ikemišeditše go tloga gagabo ka lona letšatši leo gomme a sepele le motho yo a bego a sa mo tsebe, ke moka ba tšee leeto la dikhilomithara tša ka godimo ga tše 800 gore a ye go ba mosadi wa morwa wa Aborahama e lego Isaka. (Gen. 24:50-58) Ee ya Rebeka e be e le Ee, gomme o ile a ba mosadi yo a bego a botega wa Isaka e bile a boifa Modimo. O ile a fetša bophelo bja gagwe ka moka a dula ka ditenteng e le modiiledi Nageng ya Kholofetšo. O ile a putswa ka baka la potego ya gagwe gomme a ba yo mongwe wa bomakgolokhukhu ba Peu e holofeditšwego, e lego Jesu Kriste.—Baheb. 11:9, 13.
9. Ruthe o ile a phelela bjang lentšu la gagwe?
9 “Aowa hle, re tla boela le wena bathong ba geno.” (Ruthe 1:10) Bahlologadi ba Bamoaba e lego Ruthe le Oropa ba ile ba phegelela go botša mmatswale wa bona wa mohlologadi e lego Naomi mantšu ao, gomme yena o be a tloga Moaba a boela Betlelehema. Mafelelong, Oropa o ile a boela gagabo ka morago ga gore Naomi a mo phegelele. Eupša Aowa ya Ruthe e ile ya ba Aowa. (Bala Ruthe 1:16, 17.) O ile a kgomarela Naomi, a tlogela lapa la gabo sa ruri gotee le borapedi bja maaka bja Moaba. O ile a kgotlelela e le morapedi yo a botegago wa Jehofa gomme a putswa ka gore e be yo mongwe wa basadi ba bahlano bao Mateo a boletšego ka bona lešikeng la Kriste.—Mat. 1:1, 3, 5, 6, 16.
10. Ke ka baka la’ng Jesaya e bile mohlala o mobotse go rena?
10 “Ke nna yo! Roma nna.” (Jes. 6:8) Pele ga ge Jesaya a ka bolela seo, o ile a bona pono e kgahlišago ya Jehofa a dutše sedulong sa Gagwe sa bogoši ka godimo ga tempele ya Isiraele. Nakong ya ge a lebeletše pono yeo e makatšago, Jesaya o ile a kwa Jehofa a re: “Ke tla roma mang, gomme ke mang a tlago go re yela?” Yeo e be e le taletšo ya Jehofa ya gore e be mmoleledi wa go fetišetša molaetša wa Modimo go setšhaba sa Gagwe seo se bego se arogile. Jesaya o ile a phelela lentšu la gagwe—Ee ya gagwe e ile ya ba Ee. Ka nywaga ya ka godimo ga e 46, o ile a hlankela ka potego e le moporofeta, a bolela melaetša e matla ya kahlolo gotee le dikholofetšo tše di kgahlišago tša mabapi le go tsošološwa ga borapedi bja therešo.
11. (a) Ke ka baka la’ng go le bohlokwa gore re phelele lentšu la rena? (b) Ke mehlala efe ya temošo yeo e lego gona ya bao ba ilego ba se phelele therešo?
11 Ke ka baka la’ng Jehofa a ile a dira gore mehlala e lego ka mo godimo e ngwalwe ka Lentšung la gagwe gore re e bale? Le gona taba ya gore Ee ya rena e be Ee e tloga e le ya bohlokwa gakaaka’ng? Beibele e lemoša gabotse gore motho wa “go se botegele ditumelelano” o balwa gare batho ba go “swanelwa ke lehu.” (Baroma 1:31, 32) Farao wa Egipita, Kgoši Tsedekia wa Juda gotee le Ananiase le Safira ba gare ga mehlala e mebe yeo go boletšwego ka yona ka Beibeleng ya batho bao Ee ya bona e ilego ya se be Ee. Ka moka ga bona ba ile ba senya gomme ke mehlala ya temošo go rena.—Ek. 9:27, 28, 34, 35; Hesek. 17:13-15, 19, 20; Dit. 5:1-10.
12. Ke eng seo se tla re thušago gore re phelele lentšu la rena?
12 “Mehleng [ye] ya bofelo” yeo re phelago go yona, re phela gare ga batho “ba go se botege,” batho “bao ba bonagalago eka ke barapedi ba Modimo eupša ba latola matla a borapedi bjoo maphelong a bona.” (2 Tim. 3:1-5) Go fihla bokgoleng bjo bo kgonegago, re swanetše go phema go kopana le batho ba bjalo ba babe. Go e na le moo, re swanetše go bokana ka mehla le bao ba dulago ba katanela gore Ee ya bona e be Ee.—Baheb. 10:24, 25.
EE YA GAGO YEO E LEGO BOHLOKWAHLOKWA
13. Ke Ee efe yeo e lego bohlokwahlokwa yeo e bolelwago ke molatedi wa Jesu Kriste?
13 Kholofetšo e bohlokwahlokwa yeo motho a ka e dirago ke ya mabapi le boineelo bja gagwe go Modimo. Ka makga a mararo ka go lebanya, bao ba nyakago go itatola gore e be barutiwa ba Jesu ba na le sebaka sa gore ba arabe ka gore Ee ge ba botšišwa seo ba ikemišeditšego go se dira. (Mat. 16:24) Ge bagolo ba babedi ba boledišana le motho yo a nyakago go ba mogoeledi yo a sa kolobetšwago, motho yoo o botšišwa gore: “Na ruri o tloga o nyaka go ba yo mongwe wa Dihlatse tša Jehofa?” Ka morago ga ge motho yoo a šetše a dirile tšwelopele moyeng gomme a rata go hlahlobelwa kolobetšo, bagolo ba kopana le yena gomme ba mmotšiše gore: “Na o ineetše go Jehofa ka thapelo?” Mafelelong, e lego ka letšatši la kolobetšo, yo mongwe le yo mongwe yo a yago kolobetšong o botšišwa gore: “Motheong wa sehlabelo sa Jesu Kriste, na o sokologile dibeng tša gago gomme wa ineela go Jehofa gore o dire thato ya gagwe?” Ka go re’alo, ge bao ba yago kolobetšong ba eme pele ga dihlatse, ba bolela gore Ee gomme ba holofetša gore ba tla hlankela Modimo ka mo go sa felego.
14. Ke boitlhahlobo bofe bjoo re swanetšego go bo dira kgafetšakgafetša?
14 Go sa šetšwe gore o sa tšwa go kolobetšwa goba o hlanketše Modimo ka nywagasome, o swanetše go itlhahloba kgafetšakgafetša gomme o ipotšiše dipotšišo tše bjalo ka tše rego: ‘Ge ke dutše ke ekiša Jesu Kriste, na ke tšwela pele ke phelela Ee ya ka e bohlokwahlokwa? Na ke dula ke ekwa Jesu ka go dira gore modiro wa boboledi le wa go dira barutiwa e be selo se bohlokwahlokwa bophelong bja ka?’—Bala 2 Bakorinthe 13:5.
15. Ke dibopegong dife tša bophelo moo go lego bohlokwa gore Ee ya rena e be Ee?
15 Go phelela ga rena boitlamo bja rena bja kolobetšo go bolela gore re swanetše go botega le ditabeng tše dingwe tše bohlokwa. Ka mohlala: Na o tsene lenyalong? Gona tšwela pele o phelela tlamo ya gago e bohlokwa ya gore o tla rata molekane wa gago le go mo hlokomela. Na o saenne konteraka ya kgwebo goba o tladitše fomo ya go tsenela tirelo e itšego ya nako e tletšego? Gona botegela seo o se saenetšego le seo o se holofeditšego. Na o dumetše taletšo ya go ya dijong e tšwago go motho yo a se nago sa gagwe? Gona o se ke wa tlogela go e phethagatša ka ge go tlile e nngwe e kaone go yona. Goba na o holofeditše motho yo o kopanego le yena bodireding bja ntlo le ntlo gore o tla boela go yena go tlo tšwetša pele poledišano? Gona kgonthišetša gore Ee ya gago e ba Ee, gomme Jehofa o tla šegofatša bodiredi bja gago.—Bala Luka 16:10.
GO HOLWA KE KGOŠI YEO E LEGO MOPERISITA WA RENA YO A PHAGAMEGO
16. Re swanetše go dira eng ge e ba re paletšwe ke go phethagatša seo re se holofeditšego?
16 Beibele e bolela gore ka ge re le batho ba sa phethagalago, “ka moka ga rena re kgopša gantši,” kudukudu tseleng yeo re dirišago leleme la rena ka yona. (Jak. 3:2) Ke eng seo re ka se dirago ge e ba re lemoga gore ga se ra phethagatša seo re se holofeditšego? Molaong wa Modimo woo a bego a o neile Isiraele, go be go na le tokišetšo ya go gaugela motho yoo a bego a na le molato wa go “bolela a sa nagana.” (Lef. 5:4-7, 11) Go sa dutše go na le tokišetšo e lerato bakeng sa Bakriste bao ba dirago sebe se bjalo. Ge e ba re ipobola go Jehofa gore re dirile sebe se bjalo, o tla re gaugela ka gore a re lebalele a diriša Moperisita wa rena yo a Phagamego, Jesu Kriste. (1 Joh. 2:1, 2) Lega go le bjalo, e le gore Modimo a dule a re amogela, re swanetše go bonagatša dienywa tše di swanelago boitsholo ka gore re se tlwaele go dira dibe tše bjalo gomme re dire sohle seo re ka se kgonago go lokiša bohloko le ge e le bofe bjoo re bo bakilego ka go bolela ga rena re sa nagana. (Die. 6:2, 3) Go ba gona, selo se sekaone le go feta ke gore re nagane ka kelohloko e le gore re se holofetše dilo tšeo re tlago go palelwa ke go di phethagatša.—Bala Mmoledi 5:2.
17, 18. Ke bokamoso bofe bjo bo kgahlišago bjoo bo letilego bohle bao ba katanelago gore Ee ya bona e be Ee?
17 Ruri barapedi ka moka ba Jehofa bao ba dulago ba katanela gore Ee ya bona e be Ee ba letetšwe ke bokamoso bjo bo kgahlišago! Bakeng sa batlotšwa ba 144 000, ba tla amogela bophelo bja go se hwe legodimong, moo ba tlago go ba le Jesu Mmušong wa gagwe “gomme ba . . . buša le yena e le dikgoši ka nywaga e sekete.” (Kut. 20:6) Bakeng sa ba bangwe ba dimilionemilione, se se tla bolela gore ba tla holwa ke pušo ya Mmušo wa Kriste lefaseng la paradeise. Ke gona moo ba tlago go thušwa gore e be ba phethagetšego mmeleng le monaganong.—Kut. 21:3-5.
18 Ge e ba re tla botega tekong ya mafelelo ge Pušo ya Jesu ya Nywaga e Sekete e fihla mafelelong, gona le ka mohla re ka se belaele seo motho le ge e le ofe a re botšago sona. (Kut. 20:7-10) Ee e nngwe le e nngwe e tla ba e le Ee, gomme Aowa e nngwe le e nngwe e tla ba e le Aowa. Lebaka ke gore yo mongwe le yo mongwe yoo a tlago go ba a phela ka nako yeo o tla ba a ekiša ka mo go phethagetšego Tatago rena yo lerato wa legodimong, Jehofa, yena “Modimo wa therešo.”—Ps. 31:5.


c: text/html

text:
Beibele e Re’ng?
Na Modimo o araba dithapelo ka moka?
NA O KA RE O ARABA DITHAPELO TŠA . . .
Batho bohle?
Batho ba itšego?
Goba ga a arabe le ya o tee
SEO BEIBELE E SE BOLELAGO
“Jehofa o kgauswi le bohle . . . bao ba mmitšago ka go rereša.”
KE ENG SE SENGWE SEO RE KA ITHUTAGO SONA KA BEIBELENG?
Modimo o hlokomologa dithapelo tša bao ba rabelago kgahlanong le yena. (Jesaya 1:15) Lega go le bjalo, ba ka ‘lokiša ditaba’ le yena ka go fetoša ditsela tša bona.
—Jesaya 1:18.
E le gore thapelo e arabje ke Modimo, e swanetše go dumelelana le thato ya gagwe yeo e hwetšwago ka Beibeleng.
—1 Johane 5:14.
Na re swanetše go rapela re eme ka tsela e itšego?
BATHO BA BANGWE BA DUMELA gore ka mehla ge ba rapela ba swanetše go khunama ka matolo, go inamiša dihlogo le go phutha matsogo. Wena o nagana eng?
SEO BEIBELE E SE BOLELAGO
Modimo o ile a amogela dithapelo tša bao ba bego ba rapela ba ‘dutše’ goba ba ‘eme’ le tša bao ba bego ba “rapaletše” goba ba ‘khuname ka matolo.’ (1 Dikoronika 17:16; 2 Dikoronika 30:27; Esera 10:1; Ditiro 9:40) Ga se a letela gore re rapele re eme ka tsela e itšego.
KE ENG SE SENGWE SEO RE KA ITHUTAGO SONA KA BEIBELENG?
Modimo o theetša dithapelo tša bao ba ikokobeditšego.
—Psalme 138:6.
O ka rapela ka leleme le ge e le lefe goba ka setu.
—2 Dikoronika 6:32, 33; Nehemia 2:1-6.
Ithute ka mo go oketšegilego
Batamela Kgaufsi le Modimo ka Thapelo
Na Modimo o a go theetša ge o rapela? Go araba potšišo ye, o swanetše go kwešiša seo Beibele e se rutago ka thapelo.
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?

robotstxt: allowed

filter: keep


text:
THUTO 9
Tsela e Kaonekaone ya go Lokišeletša Diboka tša Rena ke Efe?
Ge e ba o ithuta Beibele le yo mongwe wa Dihlatse tša Jehofa, mohlomongwe o leka go hlahloba taba ya thuto e nngwe le e nngwe e sa le pele. E le gore o holege kudu, go nyakega gore o dire se se swanago pele o eya dibokeng tša phuthego. Re hwetša dipoelo tše dibotse kudu ge re itirela lenaneo le lebotse.
Kgetha nako le lefelo la go ithuta. O kgona go tsepamiša kgopolo gabotse neng? Na ke ge e sa le mesong kudu, pele o thoma mošomo wa letšatši, goba mantšiboa ka morago ga ge bana ba robetše? Gaešita le ge o ka se ithute nako e telele, dira phetho ya gore o tla beela nako e kaakang ka thoko gomme o leke gore go se be le selo le ge e le sefe seo se go šitišago. Tsoma lefelo le le homotšego gomme o tloše ditšhitišo ka moka ka go tima radio, thelebišene le mogalathekeng. Go rapela pele o ithuta go ka go imolla matshwenyegong a letšatši e le gore o tsepamiše kgopolo Lentšung la Modimo.—Bafilipi 4:6, 7.
Swaya dintlha gomme o lokišeletše go tšea karolo. Thoma ka go hwetša moko wa taba. Nagana ka sehlogo, ke moka o hlahlobe kamoo sehlogwana se sengwe le se sengwe se tswalanago le sehlogo seo, o lekole diswantšho le ge e le dife gomme o hlahlobe dipotšišo tša poeletšo tšeo di gatelelago dintlha tše dikgolo. Ka morago bala serapa gomme o tsome karabo ya potšišo yeo e gatišitšwego. Phetla mangwalo ao a bontšhitšwego gomme o a bale, ke moka o nagane kamoo a thekgago taba ka gona. (Ditiro 17:11) Ge o bona karabo ya potšišo, e swaye goba o thalele mantšu a sego kae a motheo goba dipolelwana tše lego serapeng tšeo di tlago go go gopotša karabo. Ka morago ge o le sebokeng, o ka emiša letsogo ge e ba o rata ke moka wa nea tlhaloso e kopana ka mantšu a gago.
Ka go hlahloba ditaba tše di fapafapanego tšeo di ahlaahlwago bekeng e nngwe le e nngwe dibokeng, o tla tsenya dikgopolo tše difsa ‘bobolokelong bja gago bja letlotlo’ bja tsebo ya Beibele.—Mateo 13:51, 52.
O ka dira lenaneo lefe la go lokišeletša diboka?
O ka itokišeletša bjang go nea tlhaloso dibokeng?
Ithute ka mo go oketšegilego
Go Direga Eng Dibokeng tša Dihlatse tša Jehofa?
Ithute kamoo re swarago diboka ka gona.


text:
Na Motho a ka Kgetha go Tlogela go ba yo Mongwe wa Dihlatse tša Jehofa?
Ee. Motho a ka kgetha go se sa ba setho sa mokgatlo wa rena ka ditsela tše di latelago tše pedi:
A ka kgopela. Motho a ka bolela goba a ka ngwala lengwalo leo le hlalosago phetho ya gagwe ya gore ga a sa nyaka go ba yo mongwe wa Dihlatse tša Jehofa.
Ka ditiro. Motho a ka dira selo se itšego seo se bontšhago gore ga a sa nyaka go ba yo mongwe wa Dihlatse tša Jehofa. (1 Petro 5:9) Ka mohlala, a ka ba setho sa bodumedi bjo bongwe gomme a bolela gore ga a nyake go tlogela bodumedi bjoo.
—1 Johane 2: 19.
Le dira’ng ge e ba motho a se sa botša ba bangwe ditaba tše dibotse goba a se sa tla dibokeng tša lena? Na le lebelela motho yoo e sa le Hlatse ya Jehofa?
Ee. Go tlogela go ba yo mongwe wa Dihlatse, goba go ikarola, go fapana le go fokola tumelong. Gantši batho bao ka nakwana ba gogago maoto goba ba se sa hlankelago Modimo ga se gore ga ba sa na tumelo, eupša ba no ba ba fedile matla. Go e na le gore re ba hlokomologe, re leka go ba kgothatša le go ba thekga. (1 Bathesalonika 5:
Lega go le bjalo, bagolo ga ba na tshwanelo ya go gapeletša motho gore a dule e le yo mongwe wa Dihlatse tša Jehofa. Motho yo mongwe le yo mongwe o ikgethela bodumedi. (Joshua 24:15) Re dumela gore bao ba hlankelago Modimo ba swanetše go dira seo ka go rata le ka go tšwa pelong.
Ithute ka mo go oketšegilego
Na Dihlatse tša Jehofa di Phema Batho Bao e Kilego ya ba Ditho tša Tšona?
Ka dinako tše dingwe go kgaola go a nyakega e bile go ka thuša motho gore a boele ka phuthegong.
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? O tseba’ng ka rena?
Na Dihlatse tša Jehofa di Thuba Malapa Goba di a a Aga
Dihlatse tša Jehofa ka dinako tše dingwe di latofatšwa ka gore di thuba malapa. Na ruri Dihlatse di baka diphapano?


text:
MEŠOMO YA GO ITHUTA BEIBELE
Mešomo ya go Ithuta Beibele
Modimo o Fodiša Hesekia
Ithute kamoo Modimo a ilego a araba thapelo ya Hesekia ka mohlolo. Taonelouta mošomo wo, o bale kanegelo ye ya Beibele ke moka o dire gore pego ye e phele!
Tše di Oketšegilego go tšwa Dihlogong tše
Kgotlelela ka Lethabo!
Bona seo se thušitšego Paulo le Silase gore ba dule ba thabile go sa šetšwe go tlaišwa.
Modimo o Arabile Thapelo ya Gagwe
Ithute ka Nehemia gomme o bone kamoo a ilego a thušwa go lebeletšana le baganetši.
Ka Sebete o Ile a Dira se se Lokilego
Na o hloka sebete sa go bolela le ba bangwe ka tumelo ya gago? Ithute mohlaleng wa Baruke.


text:
NA GO HLAMILWE?
Go se Bone Gabotse ga Segokgo sa go Taboga
SEGOKGO sa go taboga se na le mokgwa o kgethegilego wa go bona woo o se kgontšhago go balela monabo o lekanego woo se swanetšego go o taboga. Segokgo se dira bjang seo?
Ela hloko: E le gore se ele monabo woo se swanetšego go o taboga gore se fihle selong se itšego, segokgo sa go taboga se diriša karolo ya moswananoši ya mahlo a sona a magolo, ao le lengwe le le lengwe la ona le nago le retina yeo e nago le mealo e mentši. Ge moalo o mongwe o amogela seetša se setala se bonagala gabotse, moalo o mongwe wona o se amogela e le seswantšho seo se sa bonagalego gabotse. Ge seswantšho seo se tloga se sa bonagale gabotse moalong woo, e ba e le ge selo seo se batametše kudu leihlong la segokgo. Ntlha ye yeo e sa fetogego e dira gore segokgo se kgone go balela monabo o lekanego wo se swanetšego go o taboga gore se sware selo seo se nyakago go se bolaya.
Banyakišiši ba rata go ekiša mokgwa wa segokgo sa go taboga bakeng sa go hlama dikhamera tšeo di bontšhago gabotse kudu gotee le diroboto tšeo di ka kgonago go ela monabo wa bokgole bja selo se itšego. Go ya ka Wepesaete ya ditaba tša Inthaneteng ya ScienceNOW, go bona ga segokgo sa go taboga go nea “mohlala o kgahlišago wa kamoo diphoofotšwana tša botelele bja seripa sa senthimithara tše di nago le bjoko bjo bo fetwago ke bja ntšhi le tšona di kgonago go kgoboketša tsebišo e raraganego ya go bona le go dira ka go dumelelana le yona.”
O nagana’ng? Na go diriša ga segokgo sa go taboga go se bone gabotse ga sona go bile gona ka tlhagelelo? Goba na go hlamilwe?


text:
Na Seo o se Bolelago ke
—“Ee Yeo e Lego Aowa”?
Nagana ka boemo bjo: Mogolo yo e lego setho sa Komiti ya go Hloma Kwano le Sepetlele o rulagantše go šoma le ngwanabo rena wa mofsa tirelong ya tšhemo mesong ya Sontaga. Mesong yona yeo, ka tšhoganetšo mogolo yo o hwetša mogala go tšwa go ngwanabo rena yo mongwe yoo mosadi wa gagwe a sa tšwago go hwetša kotsi ya koloi gomme a kitimišetšwa sepetlele. O kgopela mogolo yo gore a ba thuše go hwetša ngaka yeo e tlago go dumela go thuša mosadi wa gagwe ntle le go diriša madi. Ka gona mogolo yo o botša ngwanabo rena yola wa mofsa gore a ka se sa kgona go sepela le yena tšhemong e le gore a kgone go thekga lapa leo le wetšwego ke bothata bja tšhoganetšo.
Nagana ka boemo bjo bjo bongwe: Mma yo a se nago molekane yoo a nago le bana ba babedi o laletšwa ke banyalani ba bangwe ba phuthegong ya gabo go tlo etiša le bona. Ge a tsebiša bana ba gagwe ka seo, ba thaba kudu. Ba fela pelo gore mantšiboa ao a tla neng. Lega go le bjalo, letšatši pele ga ge ba ka ya go eta, banyalani ba tsebiša mma yoo gore go tšweletše boemo bja tšhoganetšo gomme ba ka se sa kgona go ba gotee. Ka morago mma yo o ile a kwa lebaka leo le dirilego gore banyalani bao ba fetoše ditaba. Ka morago ga gore banyalani bao ba mo laletše go tlo etiša le bona, bagwera ba bangwe ba bona ba ile ba ba laletša legaeng la bona bjona bošegong bjoo gomme ba dumela.
Ka ge re le Bakriste, re swanetše go phetha seo re se boletšego. Ga se ra swanela go ikhwetša re re ‘ee mola ge e le gabotse re re aowa.’ (2 Bakor. 1:18) Lega go le bjalo, go etša ge mehlala e mebedi yeo go boletšwego ka yona e bontšha, maemo ga a swane. Ka dinako tše dingwe, re ka gapeletšega go fetoša seo re se boletšego ka baka la maemo. Moapostola Paulo o kile a ikhwetša a le boemong bjo bjalo.
PAULO O ILE A LATOFATŠWA KA GO BOLELA MAAKA
Ka 55 C.E., ge Paulo a be a le Efeso leetong la gagwe la boraro la boromiwa, o ile a rulaganya go phatša Lewatle la Aegean a lebe Korinthe ke moka go tloga moo a ye Matsedonia. Ge a boela Jerusalema, o ile a rulaganya go etela phuthego ya Korinthe ka lekga la bobedi, mohlomongwe gore a yo tšea mpho e botho ya bana babo ba kua Jerusalema. (1 Bakor. 16:3) Seo se bonagala gabotse go 2 Bakorinthe 1:15, 16 moo re balago gore: “Ka kgodišego ye, pele ke be ke ikemišeditše go tla go lena ka lekga la bobedi, e le gore le buše le thabe, gomme ka morago ga go feta go lena ke ye Matsedonia ke boele go lena ke etšwa moo gomme le mphelegetše sebakanyana go ya Judea.”
Go bonagala Paulo lengwalong la gagwe le itšego leo a ilego a le ngwalela bana babo ba kua Korinthe a ile a ba tsebiša gore o tla ba etela. (1 Bakor. 5:9) Lega go le bjalo, nakwana ka morago ga gore a ngwale lengwalo leo, ba lapeng la Klowe ba ile ba tsebiša Paulo gore go be go na le diphapano ka phuthegong. (1 Bakor. 1:10, 11) Paulo o ile a fetoša seo a bego a se rulagantše gomme a ngwala lengwalo leo ga bjale re le tsebago e le Bakorinthe ba Pele. Lengwalong leo Paulo o ile a nea keletšo e lerato le phošollo. Le gona o ile a ba botša gore o fetošitše leeto la gagwe, gore o be a tla thoma ka go ya Matsedonia ke moka a tla Korinthe.—1 Bakor. 16:5, 6. *
Go bonagala eka ge bana babo ba kua Korinthe ba be ba amogela lengwalo la gagwe, ba bangwe ba ‘baapostola ba go loka kudu’ ka phuthegong yeo ba ile ba mo latofatša ka gore o boletše maaka, gore ga a phethe seo a se boletšego. Ge Paulo a be a itwela o ile a botšiša gore: “Bjale ge ke be ke na le boikemišetšo bjo bjalo, na ke ile ka tšea taba yeo gabohwefo? Goba na ke rera dilo go ya ka nama, e le gore ke re ‘Ee, Ee’ ke moka ke tle ke re ‘Aowa, Aowa’?”—2 Bakor. 1:17; 11:5.
Re ka botšiša gore: Na ruri maemong a moapostola Paulo o be a “tšea taba yeo gabohwefo?” Le gatee! Lentšu leo le fetoletšwego e le “gabohwefo” le na le kgopolo ya go bolela maaka, bjalo ka ge eka motho ga a botege, ga a phethe seo a se boletšego. Potšišo ya Paulo yeo e sa nyakego karabo yeo e rego, “na ke rera dilo go ya ka nama?” nkabe e ile ya dira gore Bakriste ba Korinthe ba kwešiše gore phetho ya Paulo ya go se tle go bona e be e se ka gobane a sa botege.
Paulo o ile a gana tatofatšo yeo a tiišitše ka go ngwala gore: “Eupša Modimo a ka holofelwa gore seo re le botšago sona ga se Ee yeo e lego Aowa.” (2 Bakor. 1:18) Ruri Paulo o be a tshwenyegile ka bana babo le dikgaetšedi ba kua Korinthe ge a be a fetoša dithulaganyo tša leeto la gagwe. Go 2 Bakorinthe 1:23 re bala gore o ile a fetoša dithulaganyo tša gagwe tša mathomong tša go ya Korinthe ‘ka gobane a be a ba babalela.’ O be a ba neile sebaka sa go lokiša mathata a bona pele a ka ba etela. Go etša ge Paulo a be a holofetše gore bana babo ba Korinthe ba be ba tla lokiša ditaba tša bona, ge a be a le Matsedonia, Tito o ile a mo tsebiša gore lengwalo la gagwe ka kgonthe le ile la ba dira gore ba nyame le go itshola, e lego seo se ilego sa mo thabiša kudu.—2 Bakor. 6:11; 7:5-7.
“AMENE” YEO E BOLELWAGO GO MODIMO
Go latofatšwa ga Paulo ka gore o bolela maaka go ka ba go ile gwa bolela gore ge e ba a sa phethe dilo tšeo a di bolelago, go ra gore o be a ka se botwe modirong wa gagwe wa boboledi. Lega go le bjalo, Paulo o ile a gopotša Bakorinthe gore o kile a ba botša ka Jesu Kriste. O itše: “Morwa wa Modimo, Kriste Jesu yo a boletšwego gare ga lena ka rena, ke gore ka nna le Silibano le Timotheo, ga se ya ba Ee yeo e lego Aowa, eupša go yena Ee e bile Ee.” (2 Bakor. 1:19) Na se se ra gore Jesu Kriste, yoo Paulo a bego a latela mohlala wa gagwe, o be a sa botege? Aowa! Bophelong bja gagwe ka moka le bodireding, Jesu ka mehla o be a bolela therešo. (Joh. 14:6; 18:37) Ge e ba seo Jesu a bego a se ruta e be e le therešo e bile se ka botwa gomme Paulo le yena a be a ruta molaetša o swanago, gona go ra gore seo moapostola yo a bego a se ruta se be se ka botwa.
Ga go pelaelo gore Jehofa ke “Modimo wa therešo.” (Ps. 31:5) Re bona se go tšwa go seo Paulo a ilego a se ngwala ka morago, o itše: “Go sa šetšwe gore dikholofetšo tša Modimo ke tše dintši gakaakang, di bile Ee ka yena,” yena Kriste. Go botega ga Jesu ka tsela e se nago bosodi ge a be a le mo lefaseng go dirile gore re se ke ra ba le pelaelo le ge e le efe ka dikholofetšo tša Jehofa. Paulo o tšwela pela ka gore: “Ka baka leo, gape ka yena [Jesu] go na le ‘Amene’ yeo e bolelwago go Modimo gore go išwe letago go yena ka rena.” (2 Bakor. 1:20) Jesu ke “Amene” goba kgonthišetšo ya gore kholofetšo e nngwe le e nngwe ya Jehofa Modimo e tlo phethagala.
Go etša ge Jehofa le Jesu ka mehla ba bolela therešo, Paulo le yena o be a bolela therešo ka mehla. (2 Bakor. 1:19) O be a sa bolele maaka, a sa holofetše “dilo go ya ka nama.” (2 Bakor. 1:17) Go e na le moo, o be a “sepela ka moya.” (Bagal. 5:16) Ge a be a dirišana le ba bangwe, o be a ba kganyogela tše botse. Ee ya gagwe e be e le Ee!
NA EE YA GAGO KE EE?
Lehono go tlwaelegile gore batho bao ba sa phelego ka melao ya motheo ya Beibele ba dire dikholofetšo eupša ba se di phethe ge go tšwelela mathatanyana goba dilo tšeo ba di ratago. Ditabeng tša kgwebo ga se ka mehla “ee” e lego “ee,” le ge seo go dumelelanwego ka sona se ngwadilwe. Batho ba bantši ga ba sa lebelela lenyalo e le tumelelano ya batho ba babedi ya bophelo ka moka. Go e na le moo, koketšego e kgolo kudu ya tlhalo e bontšha gore ba bantši ba lebelela lenyalo e le selo seo motho a ka fogo tšwa go sona gabonolo.—2 Tim. 3:1, 2.
Go thwe’ng ka wena? Na Ee ya gago ke Ee? Go etša ge go hlalositšwe mathomong a sehlogo se, ke therešo gore go ka direga gore o se sa kgona go phetha seo o bego o se rulagantše, e se ka gobane o bolela maaka eupša e le ka ge go tšweletše maemo ao o ka se kgonego go a laola. Eupša ka ge o le Mokriste, o swanetše go katanela go phetha kholofetšo goba keno yeo o e dirilego. (Ps. 15:4; Mat. 5:37) Ge o ka dira bjalo, o tla tsebja o le motho yo a botegago, yo a phelelago mantšu a gagwe le yo a bolelago therešo ka mehla. (Baef. 4:15, 25; Jak. 5:12) Ge batho ba lemoga gore o botega dilong ka moka, ba ka go theetša ge o bolela le bona ka therešo ya Mmušo wa Modimo. Ka gona, anke re kgonthišetšeng gore Ee ya rena ke Ee!
^ ser. 7 Ke therešo gore nakwana ka morago ga gore Paulo a ngwale Bakorinthe ba Pele, o ile a feta Teroa ge a be a eya Matsedonia moo a ilego a ngwala Bakorinthe ba Bobedi. (2 Bakor. 2:12; 7:5) Ka morago o ile a etela Korinthe bjalo ka ge a be a boletše.


text:
THUŠO BAKENG SA LAPA | BAFSA
Kamoo o ka Amogelago Phošollo
TLHOHLO
“Ge motho yo mongwe a go phošolla, ge e le gabotse o go botša gore go na le selo seo o sa se dirego gabotse. Le gona, ga se ka kwa motho le ge e le ofe a re, ‘Ke rata go botšwa gore ga ke dire dilo gabotse!’”—Amy, 17. *
Na o thatafalelwa ke go amogela ge o phošollwa ke batswadi ba gago, barutiši le batho ba bangwe ba bagolo? Ge e ba go le bjalo, sehlogo se se tla go thuša.
SEO O SWANETŠEGO GO SE TSEBA
Batho ka moka ba nyaka go phošollwa.
“Ka moka ga rena re kgopša gantši.”—Jakobo 3:2.
“Ga se wa swanela go lewa ke dihlong ge o phošollwa.” —Jessica.
Go phošollwa ga go bolele gore o a palelwa.
“Jehofa * o kgalema yo a mo ratago, go etša ge tate a kgalema morwa wa gagwe yo a mo ratago.”—Diema 3:12.
“Ge batho ba mphošolla, ke leka go nagana kamoo go swanetšego go ba go bile thata gore ba dire seo le kamoo ba nthatago ka gona gore ba nkeletše.”—Tamara.
Phošollo e ka go thuša gore o be motho yo kaone.
‘Theetša tayo gomme o hlalefe.’—Diema 8:33.
“Phošollo e bohlokwa e le gore motho a gole. E go thuša gore o kgone go bona kamoo batho ba go lebelelago ka gona le go go thuša go laola mekgwa e mebe yeo o ka bago o sa lemoge gore o thomile go ba le yona.”—Deanne.
SEO O KA SE DIRAGO
Leka go ba le monagano o bulegilego. O ka lekega go ikemela ge o phošollwa. Eupša leka go phaela ka thoko maikwelo a gago. E le go go thuša go dira seo, lebala ganyenyane ka boemo bjoo gomme o nagane o nea phošollo e swanago go motho yo mongwe—mohlomongwe moratho wa gago. Na ga bjale o kgona go bona bohlokwa bja keletšo yeo? Ga bjale boela boemong bjola gomme o leke go lebelela dilo ka tsela e swanago.—Molao wa motheo wa Beibele: Mmoledi 7:9.
“Ka dinako tše dingwe o ka nyamišwa ke phošollo moo o ka lebalago gore motho yoo o be a leka go go thuša gore o be motho yo kaone, e sego go go kweša bohloko.”—Theresa.
Dula o ikokobeditše. O se ke wa dumelela boikgantšho bo go thibela gore o se amogele phošollo. Ka lehlakoreng le lengwe, o se ke wa dumelela manyami a go imela ka ge go na le moo o swanetšego go šomela gona. Boikokobetšo bo tla go thuša gore o pheme dilo tšeo. Gopola: Phošollo yeo e kwešago bohloko kudu e ka no ba yeo o tlogago o e hloka kudu. Ge e ba o e gana ka mabaka le ge e le afe, o tla be o lahlegetšwe ke sebaka se bohlokwa sa gore o gole.—Molao wa motheo wa Beibele: Diema 16:18.
Phošollo yeo e kwešago bohloko kudu e ka no ba yeo o tlogago o e hloka kudu
“Go amogela phošollo ke karolo e bohlokwa ya go gola. Re ka se holege ge e ba re sa amogele phošollo yeo re e newago, re ka ba ra ikweša bohloko ka borena.”—Lena.
Leboga. Gaešita le ge o thatafalelwa ke go amogela phošollo, ke ka baka la’ng o sa leboge motho yo a go neilego yona? Ga go pelaelo gore motho yoo o go kganyogela tše dibotse le gore o nyaka gore o atlege e le ruri.—Molao wa motheo wa Beibele: Psalme 141:5.
“O tla be o sa dire phošo ge o ka re, ‘Ke a leboga,’ kudukudu ge e ba go be go nyakega gore o newe keletšo yeo. Le ge e ba go be go sa nyakege, o ka bontšha botho le go leboga motho yoo ka maiteko ao a a dirilego a go go batamela.”—Carla.


text:
DINTLHAKGOLO TŠA NGWAGOLA
Dibidio tša Dipopaye di Kgoma ba Dipelo tše Dibotse
Kabelo, e lego mošemanyana wa lelokelelong la dibidio tša Eba Mogwera wa Jehofa tšeo di lego wepesaeteng ya jw.org, ga bjale o tsebja lefaseng ka moka. Bidio ya mathomo ya mošemanyana yo yo a rategago e šetše e fetoletšwe ka maleme a fetago 130 gomme go amogetšwe mangwalo a makgolo a mabapi le dibidio tše.
Lengwalo le le latelago le tšwa go ngwana wa nywaga e 11 le ngwanabo wa nywaga e 8. Le re: “Re rata go ntšha moneelo bakeng sa go thekga modiro wa boboledi lefaseng ka bophara. Re hweditše tšhelete ye ka go godiša dinamane tše pedi gomme ra di rekiša. Maina a tšona e be e le Big Red le Earl. Re nyaka go le nea tšhelete ye ka gobane re nagana gore le ka e dirišetša go tšweletša dimobi tše dintši tša Eba Mogwera wa Jehofa. Re ile ra nagana gore go tla kgahliša ge Kabelo a ka ba le ngwanabo wa mosetsana gore re bone kamoo a tlago go itshwara ka gona ge batswadi ba thoma go hlokomela ngwanabo gomme yena ba mo hlokomologa. Re rata mobi wa Kabelo kudu!”
Bana ba bantši ba tseba bidio ye ka moka ka hlogo, go akaretša koša ya gona le mantšu a molaodiši. Kgaetšedi yo mongwe o ngwadile gore phuthego ya gabo ya bagoeledi ba 100 e na le bana ba 40, bao bontši bja bona ba nago le nywaga ya ka tlase ga e lesome. O re o be a duletše ka pele ka holong ge go be go phethwa diboka ka kopelo 120. O ile a llišwa ke go kwa bana ka moka ba opela kopelo ye ya bona ka mafolofolo.
Koko yo mongwe o re ka morago ga gore setlogolwana sa gagwe se bogele bidio ye gabedi, se ile sa ba botša gore: “Ke swanetše go yo hlwekiša phapoši ya ka gore dithoye tša ka di se tlo wiša motho a gobala.” Setlogolwana seo se be se ikemišeditše kudu moo se ilego sa gapeletša go yo hlwekiša phapoši ya sona pele se ka ja.
Motseng o mongwe wa magaeng Afrika Borwa, bana ba bantši ba be ba tsena ba etšwa letšatši le lengwe le le lengwe legaeng la Hlatse e nngwe. Batho ba bangwe ba be ba nagana gore bana bao ba ya moo ka gobane lapa le le be le rekiša malekere. Eupša bana ba motseng woo ba be ba laleditšwe ke bana ba bangwe gore ba yo bogela bidio ya leleme la gabo bona la se-Xhosa, ya Theetša, Ekwa Gomme o Šegofatšwe. Nakong e nngwe bana ba lesometee ba ile ba e bogela gotee gomme ka moka ga bona ba swara koša ya yona ka hlogo.
Kua Ecuador, bašemanyana ba babedi bao e sego Dihlatse bao ba bolelago se-Quichua, e lego Isaac wa nywaga e seswai le ngwanabo e lego Saul wa nywaga e mehlano, ba be ba tlwaetše go bea tšhelete ya bona ya go ithekela malekere gore ba kgone go reka dithoye tša dithunya, dithipa le dibapadišwa tše dingwe tša go bontšha go rata bošoro. Ka letšatši le lengwe mmago bona o ile a re ba hlwekiše phapoši ya bona gomme ba tsenye dithoye tša bona ka moka ka lepokising leo le lego ka fase ga mpete. Ka morago, bašemanyana bao ba ile ba newa DVD e mpsha ya Eba Mogwera wa Jehofa e le mpho, gomme ba e bogela ba le gotee. Ka morago ga beke ge mmago bona a dutše a hlwekiša ntlo, o ile a hwetša lepokisi lela la ka fase ga mpete le se na selo, go šetše thoye ya koloi feela. O ile a botšiša bašemanyana ba gagwe gore: “Dithoye tša lena di kae?” Ba ile ba re: “Jehofa o hloile dithoye tšeo, bjale re di lahlile.” Gona bjale ge bana ba tikologong yeo ba bapala ka dithoye tšeo di kgothaletšago bošoro, Isaac o ba botša gore: “Le se ke la bapala ka dilo tšeo. Jehofa ga a di rate!”


text:
PHAFOGA! APRIL 2015
Go Diregile Eng ka Tayo?
Go bonagala batswadi bao ba nyakago go ruta bana ba bona mekgwa e mebotse ba dira seo se sa tlwaelagago. Go tlile bjang gore dilo di fihle boemong bjo?
Go Diregile Eng ka Tayo?
Na taba yeo e boletšwego ka bo-1960 e sa dutše e kgoma tsela yeo batswadi ba godišago bana lehono?
Tayo Yeo e Šomago
Melao ya motheo ya Beibele e mehlano e nea malapa tlhahlo e šomago.
Go Etela Honduras
Ithute go se nene ka setšo sa naga ye ya Bogareng bja Amerika.
Kamoo o ka Lebeletšanago le go Lewa ke Bodutu
Go lewa ke bodutu o šoro go kotsi mmeleng go swana le ge motho a kgoga disekerete tše 15 ka letšatši. O ka phema bjang go ikwa eka o lahlilwe le go lewa ke bodutu?
Diphoofolo
Batho ba swanetše go swara diphoofolo bjang?
Na o Šomiša Didirišwa tša Thekinolotši ka Bohlale?
Araba dipotšišo tše nne tše bonolo tša go itlhahloba gore o hwetše karabo.
Mošomo wa Ditetšwana tša Katse
Ke ka baka la’ng borathutamahlale ba hlama diroboto tšeo di nago le dikwi tšeo ba rego ke ditetšwana tša elektroniki?
Dihlogo tše Dingwe tša Inthaneteng
Ke Eng Seo ke Swanetšego go se Tseba ka Dipapadi tša Elektroniki?
Di ka ba le mehola le ditlamorago tšeo o sa ka go wa nagana ka tšona.
Lebalela ka Bolokologi
O swanetše go swara bjang motho yo a go diretšego phošo?


text:
KGAOLO 113
Thuto Mabapi le go Šoma ka Thata
—Ditalente
JESU O ANEGA SESWANTŠHO SA MABAPI LE DITALENTE
Ge Jesu a sa dutše a na le baapostola ba gagwe ba bane Thabeng ya Mehlware, o ba anegela seswantšho se sengwe. Matšatši a sego kae pejana, ge a sa le Jeriko, o ile a anega seswantšho sa mabapi le dimina go bontšha gore Mmušo o be o sa le kgole le go tla. Seswantšho seo bjale a se anegago se na le dibopego tše sego kae tšeo di swanago. Seswantšho seo ke karolo ya karabo ya gagwe potšišong ya mabapi le go ba gona ga gagwe le bofelo bja tshepedišo ya dilo. Se gatelela gore barutiwa ba gagwe ba swanetše go šoma ka thata gore ba oketše seo a ba gafelago sona.
Jesu o thoma ka gore: “Go swana le ge motho a tla tloga a eya nageng ya kgole, a bitša bahlanka ba gagwe a ba gafela dilo tša gagwe.” (Mateo 25:14) Ka ge Jesu a šetše a ile a itshwantšha le motho yo a tšeago leeto la go ya kgole go “yo tšea matla a bogoši,” baapostola ba kgona go bona gabotse gore Jesu ke “motho” yoo go bolelwago ka yena seswantšhong se.—Luka 19:12.
Pele ga ge motho yoo go bolelwago ka yena seswantšhong a tšea leeto le letelele, o gafela bahlanka ba gagwe dilo tše bohlokwa. Nywageng e meraro le seripa ya bodiredi bja gagwe, Jesu o ile a ikgafela go bolela ditaba tše dibotse tša Mmušo wa Modimo gomme a tlwaetša barutiwa ba gagwe go dira modiro wo. Bjale o a tloga, a kgodišegile gore ba tla tšwela pele ba dira seo a ba tlwaeleditšego sona.—Mateo 10:7; Luka 10:1, 8, 9; bapiša le Johane 4:38; 14:12.
Seswantšhong seo, motho yoo o abaganya dithoto tša gagwe bjang? Jesu o laodiša ka gore: “A nea yo mongwe ditalente tše hlano, yo mongwe tše pedi, yo mongwe gape ka e tee, yo mongwe le yo mongwe a mo nea go ya ka bokgoni bja gagwe, ke moka a ya nageng ya kgole.” (Mateo 25:15) Bahlanka ba ba tla dira’ng ka dilo tšeo ba di gafetšwego? Na ba tla šoma ka thata go di diriša ka tsela yeo e tla kgahlago mong wa bona? Jesu o botša baapostola gore:
“Gateetee yo a hweditšego ditalente tše hlano a sepela a yo gweba ka tšona a hwetša tše dingwe tše hlano. Ka tsela e swanago yola a hweditšego tše pedi le yena a hwetša tše dingwe tše pedi. Eupša mohlanka yoo a hweditšego e tee feela a sepela, a epa fase a uta tšhelete ya mong wa gagwe ya silifera.” (Mateo 25:16-18) Go tla direga’ng ge mong wa bona a boa?
Jesu o tšwela pele o re: “Ka morago ga nako e telele mong wa bahlanka bao a tla a lokiša ditaba tša ditšhelete le bona.” (Mateo 25:19) Ba babedi ba pele ba dirile sohle se ba ka se kgonago, “yo mongwe le yo mongwe . . . go ya ka bokgoni bja gagwe.” Mohlanka yo mongwe le yo mongwe e be e le seroto, a šoma ka thata e bile a kgona go tšweletša go ya ka seo a se gafetšwego. Yo a hweditšego ditalente tše hlano, o ile a oketša ka tše dingwe tše hlano, go etša ge go bile bjalo ka yoo a hweditšego ditalente tše pedi. (Ka nako yeo, mošomi o be a swanetše go šoma nywaga e ka bago e 19 gore a hwetše talente e tee.) Mong wa bona o ba reta ka tsela e swanago gomme a botša yo mongwe le yo mongwe wa bona a re: “O dirile gabotse, mohlanka yo botse le yo a botegago! O botegile dilong tše dinyenyane. Ke tla go bea gore o hlokomele dilo tše dintši. Thaba le mong wa gago.”—Mateo 25:21.
Lega go le bjalo, boemo ke bjo bo fapanego ka mohlanka yo a hweditšego talente e tee. Yena o re: “Mong wa ka, ke go tsebile ge o le motho yo a nyakago dilo ka šiši, o buna moo o sego wa bjala gomme o kgobela mo o sa kago wa ološa. Ka gona ka boifa ka tloga ka yo uta talente ya gago mmung. Sa gago se se.” (Mateo 25:24, 25) E bile mohlanka yoo ga se a ka a adimiša tšhelete go boradipanka e le gore a hweletše mong wa gagwe tswalo. Ge e le gabotse, o dirile tša go se kgahle mong wa gagwe.
Ruri go swanetše gore mong wa gagwe a mmitše “mohlanka yo kgopo le wa sebodu.” O ile a tšeelwa seo a bego a na le sona gomme sa newa mohlanka yo a ikemišeditšego go šoma ka thata. Mong wa bona o bea tekanyetšo ya gagwe mabapi le taba ye, o re: “Mang le mang yo a nago le selo, o tla newa mo go oketšegilego gomme o tla atelwa, eupša mang le mang yo a se nago selo, gaešita le se a nago le sona o tla se tšeelwa.”—Mateo 25:26, 29.
Barutiwa ba Jesu ba na le dilo tše dintši tšeo ba ka naganago ka tšona, gaešita le tšeo di sepedišanago le seswantšho se. Ba kgona go bona gore seo Jesu a ba gafelago sona, e lego tokelo e botse ya go dira barutiwa, ke sa bohlokwahlokwa. Le gona o letetše gore ba šome ka thata ge ba diriša tokelo ye. Jesu ga se a letela gore bohle ba dire se se swanago ge ba dira modiro wa boboledi woo a ba gafetšego gore ba o dire. Ka ge go bontšhitšwe seswantšhong, yo mongwe le yo mongwe o swanetše go dira seo a ka se kgonago “go ya ka bokgoni bja gagwe.” Se ga se bolele gore Jesu o tla thaba ge e ba motho e le “sebodu” e bile a palelwa ke go dira sohle seo a ka se kgonago go etiša pele dilo tša Mong wa gagwe.
Lega go le bjalo, ruri baapostola ba swanetše go ba ba kgahlilwe ke kgonthišetšo e rego: “Mang le mang yo a nago le selo, o tla newa mo go oketšegilego”!
Ithute ka mo go oketšegilego
Ke ka Baka la Eng Dihlatse tša Jehofa di Eya ka Ntlo le Ntlo?
Ithute seo Jesu a laetšego barutiwa ba gagwe ba pele gore ba se dire.


text:
PONO YA BEIBELE
Lefase
Morero wa Modimo ka lefase ke ofe?
“Se ke seo se boletšwego ke Jehofa, . . . Mohlami wa lefase . . . yo a sa le bopelago lefeela, yo a le hlametšego go dulwa ke batho.”—Jesaya 45:18.
SEO BATHO BA SE BOLELAGO
Batho ba bantši ba bolela gore lefase ga le na mmopi. Madumedi a mantši a ruta gore lefase ke lefelo la nakwana leo Modimo a lekago batho go bona ge e ba ba swanelega go yo phela legodimong goba go ahlolelwa mollong wa dihele.
SEO BEIBLE E SE BOLELAGO
Beibele e re “Modimo o hlodile magodimo le lefase.” (Genesi 1:1) O boditše batho ba babedi ba pele gore: “Tswalang le ate le tlale lefase le be le le fenye, le buše . . . sephedi se sengwe le se sengwe se se gagabago lefaseng.” (Genesi 1:28) Lekga feela leo a boletšego ka lehu ke ge a be a bolela ka go se kwe. (Genesi 2:17) Ka go re’alo, Modimo o be a rerile gore lefase e be legae la batho la ka mo go sa felego. Le be le swanetše go dulwa ke batho ba kwago bao ba bego ba tla le hlokomela le go dula go lona ka mo go sa felego.
Na lefase le tla fedišwa?
“O theile lefase godimo ga metheo ya lona; le ka se tsoge le thekesetše go iša mehleng ya neng le neng, le ka mo go sa felego.” —Psalme 104:5.
SEO BATHO BA SE BOLELAGO
Borathutamahlale ba boletše ka ditiragalo tše di fapafapanego tšeo go tšona lefase le ka fedišwago goba la se sa hlwa le dulwa ke batho. Se ka dinako tše dingwe se bitšwa gore ke dikotsi tšeo di beago bokamoso bja batho kotsing, gomme dikotsi tše di akaretša dikotsi tša tlhago—tše bjalo ka go thulana ga lefase le sekanaledi goba le naledi ya mosela, dithabamollo tše dikgolo, go hwelela ga letšatši goba go ruthela ga lefase go akaretša le dikotsi tšeo di bakwago ke batho—tše bjalo ka ntwa ya nuclear goba botšhošetši bja diphedi.
SEO BEIBELE E SE BOLELAGO
Morero wa Modimo ka lefase ga se wa fetoga. Lentšu la Modimo le bolela ka go lebanya gore: “Lefase le dula le le gona go iša mehleng ya neng le neng.” (Mmoledi 1:4) Go oketša moo, le tla dulwa ke batho ka dinako tšohle: “Baloki bona e tla ba beng ba lefase, ba tla dula mo go lona ka mo go sa felego.”—Psalme 37:29.
KE KA BAKA LA ENG GO LE BOHLOKWA?
Tumelo ya gore lefase le tla feleletša le fedišitšwe e dirile gore ba bangwe ba senye dilo tša lona tše bohlokwa. E dirile gore ba bangwe ba se sa ba le kholofelo ka bokamoso gomme ba phelele lehono feela. Se se ka dira gore batho ba phele ntle le morero. Ka lehlakoreng le lengwe, ge e ba re dumela gore re ka phela ka mo go sa felego mo lefaseng, gantši se se tla dira gore re dire diphetho tšeo di tlago go hola rena le malapa a rena—gaešita le nakong e tlago.
Na legodimo ke legae la batho la mafelelo?
“Ge e le magodimo ona, ke magodimo a Jehofa, eupša lefase o le neile bana ba batho.”—Psalme 115:16.
SEO BATHO BA SE BOLELAGO
Ba bantši ba dumela gore batho ka moka ba ba lokilego ba ya legodimong.
SEO BEIBELE E SE BOLELAGO
Magodimo ke a Modimo, eupša lefase ke la batho. Beibele e bolela ka “lefase le le tlago leo go agilwego go lona.” (Baheberu 2:5) Jesu ke motho wa mathomo wa go rotogela legodimong, gomme Beibele e bontšha gore ba bangwe ba mmalwa bao ba kgethilwego ba tla ya legodimong ka morero o itšego. Ba le ka lehlakoreng la Jesu, ba tla “buša e le dikgoši godimo ga lefase.”—Kutollo 5:9, 10; Luka 12:32; Johane 3:13.
KE KA BAKA LA ENG GO LE BOHLOKWA?
Tumelo ya gore batho ka moka bao ba lokilego ba ya legodimong ga e dumelelane le seo ge e le gabotse Beibele e se rutago. Ge e ba Modimo a be a ka tšea batho ka moka gore ba ye legodimong, se se be se tla bolela gore o paletšwe ke go phethagatša morero wa gagwe wa mathomong ka lefase le gore dikholofetšo tša gagwe tša bophelo bjo bo sa felego mo lefaseng ga se tša therešo. Ka mo go fapanego, Lentšu la Modimo le holofetša gore: “Holofela Jehofa gomme o lote tsela ya gagwe, o tla go phagamiša gore o tšee lefase e be la gago.”—Psalme 37:34.
Ithute ka mo go oketšegilego
Na Polanete ya Rena e Bile Gona ka Morero?
Na morero wa Modimo ka lefase o tla phethagala?


text:
SEPTEMBER 17, 2013
TANZANIA
Kgorokgolo ya Tsheko ya Tanzania e Thekga Ditokelo tša Barutwana ba Dihlatse
DAR ES SALAAM, Tanzania—Kgoro ya Boipelaetšo ya Tanzania, e lego kgorokgolo ya tsheko nageng yeo, e ile ya dumelelana ka go dira phetho ka July 12, 2013 gore dikolo tša tikologong ya Mbeya di gataketše tokologo ya bodumedi ya barutwana ba 127, bao ba ilego ba rakwa sekolong goba go otlwa ka baka la go gana go opela koša ya setšhaba ka baka la matswalo a bona.
Ka 2007, Lekgotla la Taolo ya Sekolo la Shikula le ile la raka bafsa ba Dihlatse ba bahlano ka ge ba ile ba gana go opela koša ya setšhaba. Go oketša moo, dikolo tša tlase le tše phagamego tikologong yeo di ile tša otla bafsa ba bangwe ba Dihlatse ba 122 ka lebaka le le swanago. Ka morago ga ge maiteko a bona a go ipelaetša go balaodi ba tša thuto le tonakgolo a foloditše, barutwana bao ba 127 ba ile ba nyaka thušo ya tša molao go Kgorokgolo ya Tsheko ya Tanzania, kgoro e lego boemong bja bobedi ka bogolo nageng yeo. Kgorokgolo e ile ya thekga go rakwa ga barutwana ba, le ge phetho yeo e be e sa dumelwe ke bohle. Ge nako e dutše e eya, ka December 2, 2010, barutwana bao ba ile ba ngwalela Kgoro ya Boipelaetšo. Go ya le ka dipego tša kgoro tsheko, phetho ya Kgoro ya Boipiletšo e ile ya “phaela ka thoko” phetho ya Kgorokgolo ya Tsheko gomme ya phumola dikotlo ka moka tša yona.
Zadok Mwaipwisi, e lego mmoleledi wa Dihlatse tša Jehofa kua Tanzania, o re: “Re thabetše phetho ya kgoro le go thekga boemo bja bafsa ba bja go gana go opela koša ya setšhaba ka baka la matswalo a bona. Phenyo ye e bontšha gore Dihlatse tša Jehofa gotee le badudi ka moka ba Tanzania ba na le tokologo ya bodumedi.”
Ba Ditaba:
Bakeng sa Ditšhabatšhaba: J. R. Brown, Ofisi ya Ditaba tša Boditšhabatšhaba, mogala +1 718 560 5000
Tanzania: Zadok Mwaipwisi, mogala +255 22 2650592


text:
Europa
Europa ke lefasana le lengwe la mafasana a šupa lefaseng. Europa e bapane le lefasana leo le bitšwago Asia, ebile e ka thokong ya leboa la Afrika.
Leboa la Europa, go na le lewatle leo le bitšwago Arctic Ocean, bodikela bja lewatle le go na le Atlantic Ocean.
Europa ke lefasana la bobedi ka bonnyane lefaseng ge go lebelelwa sekgoba. Lefasana la pele ka bonnyane ke Australia. Ge re lebelela badudi, Europa ke lefasana la boraro, e latela Asia le Afrika. Europa e na le badudi bao ba ka bago 731,000,000 e lego 11% ya batho lefaseng ka bophara.


text:
Na o be o Tseba?
Lentšu “moopafatšwa” le bolela’ng go ya kamoo le dirišwago ka Beibeleng?
Ka dinako tše dingwe, lentšu le le ka šupa monna yo a opafaditšwego. Mehleng ya Beibele, banna ba bangwe ba be ba opafatšwa ge ba be ba otlwa goba ba thopša goba ba dirwa makgoba. Banna bao ba botwago bao ba bego ba opafaditšwe ba be ba hlokomela dintlo tša basadi ba direthe malapeng a ka bogošing. Ka mohlala, Hekai le Shaashakasi bao e bego e le baopafatšwa ba be ba hlankela e le bahlokomedi ba basadi ba Kgoši ya Peresia Ahasiwerosi le basadi ba gagwe ba direthe, yoo go naganwago gore ke Xerxes wa I.—Esitere 2:3, 14.
Lega go le bjalo, ga se bohle bao Beibele e ba bitšago baopafatšwa, bao ba ilego ba opafatšwa ka kgonthe. Diithuti tše dingwe di bolela gore lentšu le le be le dirišwa gape ka tsela e nabilego go šupa go mohlankedi yo a abetšwego go dira mediro e itšego ka lapeng la kgoši. Go bonagala e le kgopolo yeo lentšu leo le dirišitšwego ka yona go Ebede-meleke, modirišanigotee wa Jeremia, gotee le Moethiopia yoo moebangedi Filipi a ilego a bolela le yena. Go molaleng gore Ebede-meleke e be e le letona la maemo a godimo, ka ge a be a kgona go ya go Kgoši Tsedekia ka boyena. (Jeremia 38:7, 8) Le gona Moethiopia yo o hlaloswa e le ramatlotlo wa ka bogošing yoo a bego “a ile Jerusalema go yo rapela.”—Ditiro 8:27.
Ke ka baka la’ng badiši ba mehleng ya Beibele ba be ba kgethologanya dinku go dipudi
Ge Jesu a be a hlalosa kahlolo ya nakong e tlago o itše: “Ge Morwa wa motho a fihla ka letago la gagwe . . . o tla kgethologanya batho go etša ge modiši a kgethologanya dinku go dipudi.” (Mateo 25:
Gantši dinku le dipudi di be di dišwa le go fudišwa gotee mosegare. Bošego di be di hlahlelwa ka mašakeng ao a bego a di šireletša go diphoofolo tša naga, mahodu le diphefo. (Genesi 30:
Ithute ka mo go oketšegilego
Bophelo bja Mehleng ya Beibele—Modiši
Ke diphoofolo tša mohuta mang tšeo modiši a bego a di hlokomela? Modiro wa gagwe o be o akaretša’ng?


text:
Anders lees, sien, praat en glo – ‘n antwoord op ander se lees van ‘Om die Bybel anders te lees: ‘n Etiek van Bybellees’
Published: 06 July 2010
Abstract
As any exegesis is necessarily preceded by certain theological convictions, the author of the book Om die Bybel anders te lees: ‘n Etiek van Bybellees (2007) responds to criticism on the book flowing from a seminar – especially the remarks made by Hans van Deventer and Jurie le Roux. Firstly, the ideas on a changed view of the deity are discussed. This conversation is augmented by a discussion of the criticism levelled at the idea that reading the Bible has consequences for other people, and that a different reading would lead to a different concept of God. Van Deventer’s comments regarding the difficulty of debating theological issues are strengthened by a critical discussion of a debate in Die Kerkblad regarding the grammatical-historical method. His critical remarks regarding the value of a historical consciousness are discussed by way of a question on the relationship between a liberal theology and a conservative political point of view. Le Roux’s struggle with Snyman’s utilisation of apartheid as a rhetorical strategy leads the discussion to a recent example of overcoming racism while using unreflectingly racist imagery. This example indicates how theology effects cosmetic changes, without taking on the real issue. For this reason, the author concludes that a critical reading of the own Western tradition in Africa has become necessary.
--- Abstract translated into Sipedi ---
Go bala, go bona, go bolela le go dumela ka go fapana - go arabela go balwa ga 'Om die Bybel anders te lees: ‘n Etiek van Bybellees' ke babadi ba bangwe
Bjale ka ge go fetleka Bibele go etwa pele ke ditumelo tša go tiba tša teologi, mongwadi wa Om die Bybel anders te lees: ‘n Etiek van Bybellees (2007) o arabela ditsholo tša puku ye tšeo di tswetšwego ke seminare ye e fetilego - kudu ditshwayotshwayo tša Hans van Deventer le Jurie le Roux. Sa pele, go ahlaahlwa dikgopolo tše fetogilego ka Modimo. Poledišano ye e tlatšwa ke go ahlaahla tsholo ye e lebanywago le gore go bala Bibele go na le khuetšo ye itsego go batho ba bangwe, le gore go bala ka tsela ya go fapana go tlo tliša kgopolo ya go fošagala ka Modimo. Ditshwayotshwayo tša Van Deventer mabapi le bothata bja go ngangišana ka ditaba tša teologi di loišwa ke go ahlaahla ka tsholo ka go Die Kerkblad poledišano mabapi le mokgwa wa go hlatholla Bibele ka go sekaseka popopolelo(gramatika) le histori ya tlholego ya yona. Ditshwayotshwayo tša gagwe mabapi le mohola wa boitemogo bja go tlišwa ke histori di ahlaahlwa ka tsela ya potšišo tswalanong ya teologi ya tokologo le kgopolo ya sepoloiki ya go gana diphetogo. Bothata bja Le Roux mabapi le kgopolo ya Snyman ya go re kgethollo go ya ka merafe e šomišwa e le tsela ya go tšhela phori mahlong e iša poledišano ye go mohlala wo e sego wa kgale wa go fenya semorafe ka go šomiša seswantšhokgopolo sa semorafe sa pepeneng. Mohlala wo o laetša ka fao teologi e amago diphetogo tša ka mehla maphelong a batho ntle le go lebanya ditaba tša paale thwii. Ka lona lebaka leo, mongwadi o ruma ka go re go bala setšo sa batho ba Bodikela mo Afrika ka tshekatsheko le phetleko ya go tiba go tloga go nyakega.
--- End of translation ---


text:
Dipotšišo tše Tšwago go Babadi
“Lentšu la Modimo” leo Baheberu 4:12 e bolelago gore “le a phela e bile ke le matla” ke lefe?
Gantši lengwalo la Baheberu 4:12 le tsopolwa ka dikgatišong tša rena go bontšha gore Beibele e na le matla a go fetoša maphelo, gomme ke mo go swanetšego kudu go le diriša ka tsela yeo. Lega go le bjalo, go a hola go lebelela lengwalo la Baheberu 4:12 ka kgopolo yeo e nabilego. Paulo o be a kgothaletša Bakriste ba Baheberu gore ba dire dilo ka go dumelelana le merero ya Modimo. E mentši ya merero yeo e be e ngwadilwe ka mangwalong a makgethwa. Paulo o ile a diriša mohlala wa ge Baisiraele ba be ba lokollwa Egipita. Ba be ba na le kholofelo ya go tsena nageng “yeo e elago maswi le dinose,” moo ba bego ba tla thabela go khutša e le ka kgonthe.
Woo e be e le morero wa Modimo wo a o boletšego. Lega go le bjalo, ka morago Baisiraele ba ile ba thatafiša dipelo tša bona gomme ba se sa ba le tumelo; ka gona ba bantši ba bona ba ile ba palelwa ke go tsena khutšong yeo. (Num. 14:30; Josh. 14:6-10) Lega go le bjalo, Paulo o ile a oketša ka gore go be go sa dutše go na le “kholofelo ya go tsena boikhutšong bja [Modimo].” (Baheb. 3:16-19; 4:1) Go molaleng gore “kholofelo” yeo ke karolo ya morero wa Modimo wo a o boletšego. Re ka bala ka morero woo gomme ra dira dilo ka go dumelelana le wona, go etša Bakriste ba Baheberu. E le go gatelela gore kholofelo ye e theilwe Mangwalong, Paulo o ile a tsopola dikarolo tša Genesi 2:2 le Psalme 95:11.
Ruri re swanetše go kgongwa ke taba ya gore “go sa na le kholofelo ya go tsena boikhutšong bja gagwe.” Re a dumela gore tebelelo yeo e theilwego Beibeleng ya go tsena boikhutšong bja Modimo e ka kgonega e le ka kgonthe, gomme re tšere megato ya go tsena go bjona. Ga se ra dira seo ka go katanela go boloka Molao wa Moše goba go dira selo se itšego gore re amogelwe ke Jehofa. Go e na le moo, ka tumelo re thabetše go dirišana le morero wa Modimo wo o utolotšwego gomme re sa tšwela pele re dira bjalo. Go oketša moo, ka ge go bontšhitšwe ka mo godimo, batho ba dikete lefaseng ka moka ba ithuta Beibele le seo morero wa Modimo o se bolelago. Ba bantši ba bona ba tutueletšega go fetoša tsela yeo ba bego ba phela ka yona, ba oketša tumelo ya bona gomme ba kolobetšwa. Tsela yeo ba kgomegago ka yona ke bohlatse bjo bo lego molaleng bja gore “lentšu la Modimo le a phela e bile ke le matla.” Morero wa Modimo wo go boletšwego ka wona ka Beibeleng, o šetše o kgomile maphelo a rena gomme o tla tšwela pele o e ba le matla maphelong a rena.


text:
October 10-
16
Diema 7-11
Kopelo 32 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
‘Anke Pelo ya Gago e se Aroge’: (10 mets.)
Die 7:6-12
—Bao ba se nago temogo gantši ba senya tswalano ya bona le Modimo (w00 11/15 29-30)
Die 7:13-23
—Go dira diphetho tšeo di sego bohlale go tliša manyami (w00 11/15 30-31)
Die 7:4, 5, 24-27
—Go ba le bohlale le kwešišo go tla re šireletša (w00 11/15 29, 31)
-
Go Epa Matlotlo a Moya: (8 mets.)
Die 9:7-9
—Tsela yeo re arabelago ka yona ge re newa keletšo e utolla’ng ka rena? (w01 5/15 29-30)
Die 10:22
—Ditšhegofatšo tša Jehofa di akaretša’ng mehleng ye ya rena? (w06 5/15 26-30 ¶3-16)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Die 8:22–9:6
DIRA SOHLE BODIREDING
Leeto la Pele: (2 mets. goba ka tlase ga moo) g16.5 diriša taba ya sehlogo sa makasine
—Laletša motho yoo gore a tle sebokeng sa mafelobekeng.
Leeto la go Boela: (4 mets. goba ka tlase ga moo) g16.5 diriša taba ya sehlogo sa makasine
—Laletša motho yoo gore a tle sebokeng sa mafelobekeng.
Thuto ya Beibele: (6 mets. goba ka tlase ga moo) bh 176 ¶5-6
—Laletša morutwana gore a tle dibokeng.
BOPHELO BJA BOKRISTE
Kopelo 83
Seo Dithaka tša Gago di se Bolelago—Difouno (Die 10:19): (15 mets.) Poledišano. Thoma ka go bapala bidio ya Seo Dithaka tša Gago di se Bolelago—Difouno (eya go JW Library, o lebelele ka tlase ga MEETINGS, o kgotle leswaonyana leo le lego kua godimo la show media goba eya go jw.org/nso o lebelele ka tlase ga DITHUTO TŠA BEIBELE > BAFSA). Ka morago ga moo boledišana le batheetši ka sehlogo seo se sepedišanago le bidio ye seo se lego go jw.org/nso seo se rego, “Ke’ng Seo ke Swanetšego go se Tseba ka go Ngwalelana Melaetša?” Gatelela dintlha tšeo di lego ka tlase ga sehlogwana seo se rego “Ditšhišinyo tša go Ngwala Melaetša.”
Thuto ya Beibele ya Phuthego: (30 mets.) kr kgao. 2 ¶13-22
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 152 le Thapelo
Kgopotšo: Hle bapalang kopelo e mpsha gatee pele le e opela.


text:
PHAFOGA! JULY 2013
Na Boipelaetšo ke Tharollo?
Tokollong ye, ithute lebaka leo ka lona ditiro tša boipelaetšo di ilego tša ata kudu le moo go ka retologelwago gona bakeng sa tharollo.
Madireng a Lefase
Ditaba di akaretša: kgethollo dipoledišanong tša go nyaka mošomo le molao o mofsa wa dikhamphani tša motšoko kua Australia.
Kamoo o ka Lebeletšanago le Nako ya go ba le Matepe
O ka dira’ng ge ngwana wa gago a dira matepe? Melao ya motheo ya Beibele e ka go thuša gore o lebeletšane le tlhohlo ye.
Na Boipelaetšo ke Tharollo?
Boipelaetšo e ka ba tutuetšo e matla ya go tliša phetogo. Eupša na ke tharollo ditabeng tša go hloka toka, bomenetša le kgatelelo?
Ke be ke Bona go Hloka Toka Gohle Moo ke Bego ke Lebelela Gona
Ke ka baka la’ng monna yo mongwe wa kua Ireland Leboa a ilego a fetoša pono ya gagwe mabapi le kamoo toka ya kgonthe e tla fihlelelwago ka gona?
Ithute ka Katse ya Santeng e Bonwago ka Sewelo
Na o kile wa kwa ka katse ya santeng? Ithute ka katse ye le seo se dirago gore e bonwe ka sewelo gakaakaa.
Go Etela Azerbaijan
Maazeri ke batho ba mafolofolo le ba borutho. Ithute mo go oketšegilego ka naga le setšo sa bona.
Mmušo wa Modimo
Batho ba bangwe ba dumela gore Mmušo wa Modimo o ka dipelong tša badumedi goba gore o tla tlišwa ke maiteko a batho. Beibele e re’ng?
Bjoko bjo bo Kgotlelelago bja Sehlora sa Fase sa Kua Arctic
Phoofotšwana ye e kgona bjang go phela ge thempheretšha ya mmele wa yona e theogela ka tlase ga tekanyo ya go kgahla?
Dihlogo tše Dingwe tša Inthaneteng
Nka Dira’ng ge e ba go na le Bolwetši bjo bo Ntshwenyago?—(Karolo 2)
Bala diphihlelo tša bafsa bao ba ilego ba ithuta go lebeletšana ka katlego le malwetši a šoro gomme ba thabile.
Kanegelo ya Barwa ba Jakobo
O swanetše go arabela bjang ge ngwaneno, kgaetšedi’ago goba mogwera wa gago a hwetša selo seo o dumago go ba le sona?


text:
Kgaolo 12: Batho ba Aga Tora e Kgolo
GO ILE gwa feta nywaga e mentši. Barwa ba Noa ba ile ba ba le bana ba bantši. Le gona bana ba bona ba ile ba gola gomme le bona ba ba le bana ba bantši. Go se go ye kae go be go na le batho ba bantši mo lefaseng.
Yo mongwe wa batho bao e be e le Nimirode setlogolo sa Noa. E be e le motho yo mobe yo a bego a tsoma le go bolaya diphoofolo gotee le batho. Le gona Nimirode o ile a itira kgoši e le gore a tle a buše batho ba bangwe. Modimo o be a sa rate Nimirode.
Ka nako yeo, batho ka moka ba be ba bolela leleme letee. Nimirode o be a nyaka gore batho ka moka ba dule felo gotee gore a tle a ba buše. Na o tseba seo a ilego a se dira? O ile a botša batho gore ba age motse le tora e kgolo go wona. Ba bone mo seswantšhong ge ba dira ditena.
Jehofa Modimo o be a sa thabišwe ke go agwa ga moago wo. Modimo o be a nyaka gore batho ba gašane gomme ba dule lefaseng ka moka. Eupša batho bao ba ile ba re: ‘Tlang re ikageleng motse le tora e telele yeo ntlha ya yona e fihlago magodimong. Ke moo re tlago go tuma!’ Batho ba be ba inyakela botumo, e sego go tumiša Modimo.
Ka gona Modimo o ile a dira gore batho bao ba tlogele go aga tora yeo. Na o a tseba gore o ile a dira seo bjang? O ile a dira gore gateetee batho bao ba bolele maleme a sa swanego, go e na le go bolela leleme letee. Baagi ba motse woo ba ile ba se sa kwana ka polelo. Ke ka baka leo motse woo wa bona o ilego wa bitšwa Babele goba Babilona, e lego leina leo le bolelago gore, “Tharano.”
Bjale batho bao ba ile ba thoma go tloga Babele. Batho bao ba bolelago leleme le le swanago ba ile ba tloga ba yo dula gotee dikarolong tše dingwe tša lefase.
Genesi 10:1, 8-10; 11:1-9.
Dipotšišo
- Nimirode e be e le mang, gomme Modimo o be a ikwa bjang ka yena?
- Mo seswantšhong, ke ka baka la’ng batho ba ba be ba dira ditena?
- Ke ka baka la’ng Jehofa a be a sa thabišwe ke modiro wo wa go aga?
- Modimo o ile a dira’ng gore batho ba ba tlogele go aga tora ye?
- Motse wo o be o bitšwa eng, gona leina leo le be le bolela gore’ng?
- Go ile gwa direga’ng ka morago ga gore Modimo a raranye leleme la bona?
Dipotšišo tša tlaleletšo
- Bala Genesi 10:1, 8-10.
Nimirode o ile a bontšha dika dife, gomme se se re nea temošo efe? (Die. 3:31)
- Bala Genesi 11:1-9.
Ke ka baka la’ng batho ba be ba aga tora ye, gona ke ka baka la’ng modiro wo o be o ka se atlege? (Gen. 11:4; Die. 16:18; Joh. 5:44)


text:
MAY 4, 2015
ANGOLA
Dihlatse di Thuša Bahlaselwa ba Mafula Nageng ya Angola
LUANDA, Angola—Go thoma ka March 11, 2015, dipula tša matlorotloro di ile tša baka mafula ao a bolailego batho ba 85 le go senya magae a 119 profenseng ya Benguela, yeo e lego dikhilomithara tše 500 go tloga Luanda. Ofisi ya lekala ya Dihlatse tša Jehofa nageng ya Angola e begile gore ga go na Hlatse yeo e hlokofetšego, eupša magae a 11 a Dihlatse a sentšwe o šoro. Toropong ya Lobito, Holo ya Mmušo e lego ntlo ya borapedi e sentšwe ke mafula.
Mesong ya ka morago ga dipula tše, Dihlatse di ile tša hloma komiti ya tlhakodišo go hlahloba tshenyo yeo e bakilwego ke mafula le go rulaganya tlhakodišo. Dihlatse di ile tša thuša barapedi gotee le tšona gaešita le bao e sego Dihlatse bao ba lego mafelong ao a kgomilwego ke kotsi. Holong ya Mmušo toropong ya Lobito, baithaopi ba ile ba tloša leraga le lentši le meetse gomme ba fetša go lokiša lefelo leo ka nako bakeng sa go swara diboka tše kgethegilego mafelobekeng a ka morago ga mafula. Baemedi bao ba tšwago ofising ya lekala la Dihlatse tša Jehofa nageng ya Angola ba ile ba tloga Luanda go ya dibokeng tša lefelong leo, bakeng sa go homotša le go kgothatša Dihlatse ka Beibele.
Todd Peckham e lego mmoleledi wa Dihlatse tša Jehofa nageng ya Angola, o boletše gore: “Re lla le bohle bao ba sa tšwago go welwa ke kotsi ye. Ofisi ya lekala ya Angola e tla tšwela pele go etelela modiro wa tlhakodišo pele le go thekga setšhaba.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Angola: Todd Peckham, mogala +244 222 460 192


text:
Dihlatse tša Jehofa di Dumela Eng?
Re le Dihlatse tša Jehofa, re katanela go kgomarela tsela ya Bokriste yeo Jesu a e rutilego le yeo baapostola ba gagwe ba bego ba e latela. Sehlogo se se hlalosa ka boripana ditumelo tša rena tša motheo.
Modimo. Re rapela Modimo o tee wa therešo Ramatlaohle, Mmopi, yoo leina la gagwe e lego Jehofa. (Psalme 83:18; Kutollo 4:11) Ke Modimo wa Aborahama, Moše le Jesu.—Ekisodo 3:6; 32:11; Johane 20:17.
Beibele. Re tšea Beibele e le molaetša o buduletšwego ke Modimo wo o yago go batho. (Johane 17:17; 2 Timotheo 3:16) Re thea ditumelo tša rena dipukung tša yona ka moka tše 66, tšeo di akaretšago bobedi “Testamente ya Kgale” le “Testamente e Mpsha.” Moprofesara Jason D. BeDuhn o hlalositše se gabotse ge a be a ngwala gore Dihlatse tša Jehofa di theile “tumelo le mekgwa ya tšona go seo ge e le gabotse Beibele e se bolelago, ntle le go naganela seo Beibele e ka bago e se bolela.” *
Le ge re dumela Beibele ka moka, ga re na bothata bja go fetoša kwešišo ya Beibele yeo re bego re e na le yona peleng. Re a lemoga gore dikarolo tše dingwe tša Beibele di ngwadilwe ka tsela ya tshwantšhišo gomme di ka se kwešišwe ka tsela ya kgonthe.—Kutollo 1:1.
Jesu. Re latela dithuto le mohlala wa Jesu Kriste le go mo hlompha e le Molopolodi wa rena e bile e le Morwa wa Modimo. (Mateo 20:28; Ditiro 5:31) Ka gona, re Bakriste. (Ditiro 11:26) Lega go le bjalo, re ithutile go tšwa ka Beibeleng gore Jesu ga se Modimo Ramatlaohle le gore thuto ya Borarobotee ga se ya thewa Mangwalong.—Johane 14:28.
Mmušo wa Modimo. Ye ke pušo ya kgonthe yeo e lego legodimong, e sego boemo bja ka dipelong tša Bakriste. O tla tšeela mebušo ya batho legato le go phethagatša morero wa Modimo ka lefase. (Daniele 2:44; Mateo 6:9, 10) O tla gata megato ye kgauswinyane ka gobane boporofeta bja Beibele bo bontšha gore re phela “mehleng ya bofelo.”—2 Timotheo 3:1-5; Mateo 24:3-14.
Jesu ke Kgoši ya Mmušo wa Modimo wo o lego legodimong. O thomile go buša ka 1914.—Kutollo 11:15.
Phološo. Go phološwa sebeng le lehung go kgonega ka topollo ya sehlabelo sa Jesu. (Mateo 20:28; Ditiro 4:12) E le gore batho ba holwe ke sehlabelo seo, ga se ba swanela go dumela feela go Jesu eupša gape ba swanetše go fetoša tsela ya bona ya go phela gomme ba kolobetšwe. (Mateo 28:19, 20; Johane 3:16; Ditiro 3:19, 20) Mediro ya motho e hlatsela gore tumelo ya gagwe e a phela. (Jakobo 2:24, 26) Lega go le bjalo, phološo ga se selo seo motho a se hwetšago feela—e hwetšwa ka “botho bjo bogolo bja Modimo.”—Bagalatia 2:16, 21.
Legodimo. Jehofa Modimo, Jesu Kriste le barongwa bao ba botegago ba dula lefelong la moya. * (Psalme 103:19-21; Ditiro 7:55) Palo e nyenyane kudu ya batho ba 144 000, e tla tsošetšwa bophelong bja legodimong go yo buša le Jesu Mmušong wa Modimo.—Daniele 7:27; 2 Timotheo 2:12; Kutollo 5:9, 10; 14:1, 3.
Lefase. Modimo o hlotše lefase gore e be legae la batho ka mo go sa felego. (Psalme 104:5; 115:16; Mmoledi 1:4) Modimo o tla šegofatša batho bao ba kwago ka mebele e phethagetšego le bophelo bjo bo sa felego lefaseng la paradeise.—Psalme 37:11, 34.
Bobe le tlaišego. Di thomile ge barongwa ba Modimo ba be ba rabela. (Johane 8:44) Morongwa yo yo ka morago ga go rabela a ilego a bitšwa “Sathane” le “Diabolo,” o ile a tutueletša banyalani ba pele gore ba mo tlatše gomme se sa tlišetša ditlogolo tša bona ditlamorago tše kotsi. (Genesi 3:1-6; Baroma 5:12) E le gore go rarollwe ditatofatšo tšeo di tsošitšwego ke Sathane, Modimo o ile a dumelela bobe le tlaišego, eupša a ka se ke a di dumelela go tšwela pele ka mo go sa felego.
Lehu. Batho bao ba hwago ba kgaotša go ba gona. (Psalme 146:4; Mmoledi 9:5, 10) Ga ba tlaišwe mollong wa dihele.
Modimo o tla bušetša batho ba dibilione bao ba hwilego bophelong ka go ba tsoša. (Ditiro 24:15) Lega go le bjalo, bao ba ganago go ithuta ditsela tša Modimo ka morago ga gore ba tsošwe ba tla fedišetšwa sa ruri ba se na kholofelo ya go tsoga gape.—Kutollo 20:5.
Lapa. Re kgomarela molao wa Modimo wa mathomo ka lenyalo wo o tlemaganyago monna o tee le mosadi o tee, moo boitshwaro bjo bo gobogilego bja tša thobalano e lego lebaka le nnoši la tlhalo. (Mateo 19:4-9) Re kgodišegile gore bohlale bjo bo hwetšwago ka Beibeleng bo thuša malapa gore a atlege.—Baefeso 5:22–6:1.
Borapedi bja rena. Ga re rapele sefapano goba diswantšho le ge e le dife. (Doiteronomio 4:15-19; 1 Johane 5:21) Dibopego tša motheo tša borapedi bja rena di akaretša dilo tše di latelago:
Go rapela Modimo.—Bafilipi 4:6.
Go bala le go ithuta Beibele.—Psalme 1:1-3.
Go naganišiša ka seo re ithutilego sona ka Beibeleng.—Psalme 77:12.
Go bokana gotee bakeng sa go rapela, go ithuta Beibele, go opela, go bolela ka tumelo ya rena le go kgothatša Dihlatse gotee le rena le ba bangwe.—Bakolose 3:16; Baheberu 10:23-25.
Go bolela ‘ditaba tše dibotse tša Mmušo.’—Mateo 24:14.
Go aga le go hlokomela Diholo tša Mmušo (mafelo a borapedi a Dihlatse) le mafelo a mangwe ao a dirišetšwago go tšwetša pele modiro wa lefase ka bophara wa go ruta Beibele.—Psalme 127:1.
Go tšea karolo go thušeng moo go nago le dikotsi tša tlhago.—Ditiro 11:27-30.
-
Mokgatlo wa rena. Re rulagantšwe ka diphuthego tšeo e nngwe le e nngwe ya tšona e okamelwago ke sehlopha sa bagolo. Lega go le bjalo, bagolo ba ga se baruti e bile ga ba patelwe. (Mateo 10:8; 23:8) Ga re ntšhe karolo ya lesome e bile ga go na dikoleke tšeo di tšewago dibokeng tša rena. (2 Bakorinthe 9:7) Mediro ya rena ka moka e thekgwa ka meneelo yeo e ntšhwago ka boithaopo.
Sehlopha se Bušago, e lego sehlopha se senyenyane sa Bakriste bao ba nago le maitemogelo seo se hlankelago ntlongkgolo ya rena, se hlahla Dihlatse tša Jehofa lefaseng ka bophara.—Mateo 24:45.
Botee bja rena. Lefaseng ka moka re kopanywa ke ditumelo tša rena. (1 Bakorinthe 1:10) E bile re katanela gore re seke ra aroganywa ke botšhaba, setšo, morafo goba maemo. (Ditiro 10:34, 35; Jakobo 2:4) Lega go le bjalo, botee bja rena bo dumelela motho gore a itirele kgetho. Hlatse e nngwe le e nngwe e dira diphetho go dumelelana le letswalo la yona leo le tlwaeditšwego ka Beibele.—Baroma 14:1-4; Baheberu 5:14.
Boitshwaro bja rena. Re katanela go bontšha lerato leo le se nago boithati ge re dira dilo. (Johane 13:34, 35) Re phema mekgwa yeo e sa thabišego Modimo, yeo e akaretšago go diriša madi gampe ka go a tšhela mebeleng ya rena. (Ditiro 15:28, 29; Bagalatia 5:19-21) Re na le khutšo e bile ga re tšee karolo dintweng. (Mateo 5:9; Jesaya 2:4) Re hlompha mebušo ya dinaga tša rena le go kwa melao ya yona ge feela e sa dire gore re tshele melao ya Modimo.—Mateo 22:21; Ditiro 5:29.
Go phedišana le ba bangwe. Jesu o laetše gore: “O rate moagišani wa gago ka mokgwa wo o ithatago ka wona.” O boletše le gore Bakriste “ga se karolo ya lefase.” (Mateo 22:39; Johane 17:16) Ka gona re leka go ‘direla bohle botse,’ lega go le bjalo re dula re sa tšee lehlakore ditabeng tša dipolitiki e bile re phema go tswakana le madumedi a mangwe. (Bagalatia 6:10; 2 Bakorinthe 6:14) Lega go le bjalo, re hlompha dikgetho tšeo ba bangwe ba di dirago ditabeng tše bjalo.—Baroma 14:12.
Ge e ba o e na le dipotšišo tše di oketšegilego mabapi le ditumelo tša Dihlatse tša Jehofa, o ka bala ka mo go oketšegilego ka rena Wepesaeteng ya rena, wa ikgokaganya le e nngwe ya diofisi tša rena, wa tla sebokeng Holong ya Mmušo (lefelo la borapedi la Dihlatse) yeo e lego kgaufsi le wena goba wa bolela le Hlatse ya lefelong la geno.
^ par. 4 Bona puku ya Truth in Translation, letlakala 165.
^ par. 10 Barongwa ba babe ba ile ba rakwa legodimong gaešita le ge ba ile ba tšwela pele ba phela lefelong la moya.—Kutollo 12:7-9.
Ithute ka mo go oketšegilego
Bodumedi bja Dihlatse tša Jehofa bo Thomilwe ke Mang?
Bala lebaka leo ka lona Charles Taze Russell e bego e se mothomi wa bodumedi bjo bofsa.
Na Dihlatse tša Jehofa di na le Beibele ya Tšona?
Go diriša diphetolelo tše di sa swanego tša Beibele go ka kaonefatša go ithuta ga gago Beibele. Dintlha tše tharo tšeo di ka dirago gore o diriše Phetolelo ya Lefase le Lefsa ya Mangwalo a Makgethwa ge o ithuta.
Ke ka Baka La’ng Dihlatse tša Jehofa di sa Keteke Matšatši a Matswalo?
Ela hloko dintlha tše nne mabapi le menyanya ya matswalo tšeo di bontšhago lebaka leo e sa kgahlišego Modimo.
Na Dihlatse tša Jehofa di Dumela go Jesu?
Bona lebaka leo ka lona go lego bohlokwa gore Bakriste ba therešo ba dumele go Jesu.
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? O tseba’ng ka rena?


text:
Ditsela tša go Hwetša Lethabo la Lapa
Nweletša Ditekanyetšo tša Boitshwaro Baneng ba Gago
Loida, * mma wa kua Mexico, o re: “Sekolong go sepedišwa di-condom, ka gona bafsa ba lego mahlalagading ba nagana gore go ba le thobalano go lokile—ge feela go thwe ke thobalano e šireletšegilego.”
Nobuko, mma wa kua Japane, o re: “Ke ile ka botšiša morwa wa ka gore o be a tla dira’ng ge yena le kgarebe ya gagwe ba ka ba noši. O arabile ka gore, ‘Ga ke tsebe.’”
GE MORWA goba morwedi wa gago e be e sa le lesea, na o ile wa kgonthišetša gore legae la gago e ba lefelo le le šireletšegilego ka dinako tšohle? Mohlomongwe o ile wa kgonthišetša gore dithapo tša go sepediša mohlagase di šireletšegile, wa uta dilo tšeo di lego bogale gomme wa thiba manamelelo—tšohle o di dira ka maiteko a go šireletša ngwana wa gago.
Ge feela nkabe go be go le bonolo go šireletša ngwana wa gago yo a lego mahlalagading, o be o tla dira bjalo! Ga bjale o tshwenyega ka dilo tše dikgolo, tše bjalo ka gore: ‘Na morwa wa ka o bogela diswantšho tšeo di kgothaletšago bootswa?’ ‘Na morwedi wa ka o diriša mogalathekeng go romela ba bangwe diswantšho tša gagwe a hloboletše?’ Le gona potšišo e tšhošago le go feta ke e rego, ‘Na ngwana wa ka yo a lego mahlalagading o a robalana?’
Tšhireletšo ya Boikgopolelo
Batswadi ba bangwe ba leka go šireletša bana ba bona diiri tše 24 ka go dula ba le kgauswi le bona le go hlahloba mogato o mongwe le o mongwe wa bona. Ka morago, ba bantši ba lemoga gore go hlahloba bana ba bona ka tsela yeo go dirile gore ngwana a ute seo a se dirago. Morwa goba morwedi o ba le bokgoni bja go uta mokgwa woo batswadi ba gagwe ba lekago go o thibela.
Go molaleng gore go laola ka mo go feteletšego ga se tharollo. Jehofa Modimo ka boyena ga a diriše mokgwa woo go dira gore dibopiwa tša gagwe di ikokobeletše yena, le wena bjalo ka motswadi ga se wa swanela go dira bjalo. (Doiteronomio 30:19) Ka gona o ka thuša bjang bana ba gago bao ba lego mahlalagading go dira diphetho tše bohlale?—Diema 27:11.
Motheo o mobotse e ka ba go boledišana le bana ba gago le go thoma ge e sa le ba banyenyane. * (Diema 22:6) Ke moka, ge ba tsena mahlalagading, tšwela pele o bolela. Bjalo ka motswadi, o swanetše go ba mothopo o mogolo wa tsebišo wa ngwana wa gago yo a lego mahlalagading. Alicia, mosetsana wa kua Brithania, o re: “Batho ba bantši ba nagana gore go ka ba kaone go boledišana le bagwera ba rena ka thobalano, eupša seo ga se therešo. Re leboga ge tsebišo ye e etšwa go batswadi ba rena. Re bota seo ba se bolelago.”
Go Nyakega ga Ditekanyetšo tše di Lokilego
Ge ba gola, bana ba nyaka go tseba ka mo go oketšegilego ka thobalano e sego go fo tseba gore ba tlile bjang lefaseng. Le gona e swanetše go ba “bao ba tlwaeditšego matla a bona a go hlatha ka go a diriša, e le gore ba kgethologanye se se nepagetšego le se se fošagetšego.” (Baheberu 5:14) Ka boripana, ba nyaka ditekanyetšo—melao ya boitshwaro yeo e bopšago ke ditumelo tše di tiilego mabapi le thobalano—gotee le boitshwaro bjoo bo dumelelanago le ditumelo tšeo. O ka ruta ngwana wa gago yo a lego mahlalagading bjang ditekanyetšo tše di lokilego?
Thoma ka go hlahloba ditekanyetšo tša gago. Ka mohlala, o ka ba o dumela gore bootswa—thobalano gare ga batho bao ba sego ba nyalana—bo fošagetše. (1 Bathesalonika 4:3) Go ka direga gore bana ba gago ba tseba boemo bja gago tabeng ye; ba ka ba ba kgona go tsopola ditemana tša Beibele tšeo di thekgago seo o se dumelago. Ge ba botšišwa dipotšišo, ba ka araba ka go fo re thobalano pele ga lenyalo e fošagetše.
Eupša go nyakega go gontši. Puku ya Sex Smart e hlalosa gore bafsa ba bangwe ba ka bolela gore ba dumelelana le ditumelo tša batswadi ba bona tša mabapi le thobalano. Puku ye e re: “Ga ba kgone go itirela phetho ya bona tabeng ye. Ge ba wela boemong bjoo bo sa letelwago gomme ba lebeletšana le bothata bja gore ke boitshwaro bofe bjo bo amogelegago le bjoo bo sa amogelego, ba ikhwetša ba gakanegile e bile ba le bothateng bjo bogolo.” Ke ka baka leo ditekanyetšo di lego bohlokwa. O ka thuša ngwana wa gago yo a lego mahlalagading bjang go ba le tšona?
Dira gore ditekanyetšo tša gago di kwagale.
Na o dumela gore thobalano e swanetše go dirwa feela ke batho bao ba nyalanego? Gona botša ngwana wa gago yo a lego mahlalagading, ka mo go kwagalago le gona leboelela. Go ya ka puku ya Beyond the Big Talk, nyakišišo e utolla gore “malapeng ao batswadi ba neilego bana ba bona ba lego mahlalagading melaetša e kwagalago e bontšhago gore ga ba dumelelane le taba ya gore bafsa ba lego mahlalagading ba tsenele thobalano, gantši bafsa bao ba tšea nako pele ba tsenela thobalano.”
Go ba gona, ka ge go bontšhitšwe pejana, go fo bolela ka ditekanyetšo tša gago ga go kgonthišetše gore morwa goba morwedi wa gago o tla kgetha go phela ka go dumelelana le tšona. Lega go le bjalo, ditekanyetšo tše tiilego tša lapa di tla thea motheo woo bana ba ka agago tša bona go wona. Le gona dinyakišišo di bontšha gore bafsa ba bantši mafelelong ba diriša ditekanyetšo tša batswadi ba bona gaešita le ge nakong ya mahlalagadi ba ile ba bontšha ba sa di diriše.
LEKA MOKGWA WO: Diriša tiragalo yeo go boletšwego ka yona ditabeng go thoma poledišano le go bolela ka ditekanyetšo tša gago. Ka mohlala, ge e ba go begilwe ka molato wa thobalano, o ka re: “Ke tenwa ke tsela yeo banna ba bangwe ba lekago go swara basadi gampe ka gona. O nagana gore ba tšea dikgopolo tše bjalo kae?”
Ruta therešo e feletšego ka thobalano.
Ditemošo di bohlokwa. (1 Bakorinthe 6:18; Jakobo 1:14, 15) Lega go le bjalo, Beibele ka mo go kwagalago e bontšha gore thobalano ke mpho e tšwago go Modimo, e sego molaba wa Sathane. (Diema 5:18, 19; Sefela sa Difela 1:2) Go botša bana ba gago ba lego mahlalagading ka dikotsi feela go ka ba tlogela ba ena le pono e kgopamego le yeo e sego ya Mangwalo ka taba yeo. Kgarebe ya kua Fora yeo e bitšwago Corrina e re: “Batswadi ba ka ba be ba bolela kudu ka boitshwaro bjo bo gobogilego bja tša thobalano gomme seo se ile sa dira gore ke be le pono e fošagetšego ka thobalano.”
Kgonthišetša gore bana ba gago ba botšwa therešo e feletšego ka thobalano. Mma wa kua Mexico yo a bitšwago Nadia o re: “Seo ka mehla ke bego ke rata go se botša bana ba ka ba lego mahlalagading ke gore thobalano e a kgahliša e bile ke tlhago le gore Jehofa Modimo o e neile batho gore ba e thabele. Eupša e na le maemo a yona lenyalong. E ka re nea lethabo goba mathata, go ithekgile ka gore re e diriša bjang.”
LEKA MOKGWA WO: Nakong e latelago ge o boledišana le ngwana wa gago yo a lego mahlalagading ka thobalano, phetha poledišano le sa thabile. O se ke wa boifa go bolela gore thobalano ke mpho e kgahlišago e tšwago go Modimo yeo a ka e thabelago nakong e tlago ge a šetše a tsene lenyalong. Bontšha gore o kgodišegile gore ngwana wa gago yo a lego mahlalagading o tla kgomarela ditekanyetšo tša Modimo go ba go fihla ka nako yeo.
Thuša ngwana wa gago yo a lego mahlalagading go hlahloba ditlamorago.
Gore ba dire diphetho tše bohlale karolong e nngwe le e nngwe ya bophelo, bafsa ba swanetše go tseba kamoo ba ka lemogago dikgetho gomme ba hlahlobe ditlamorago le dipoelo tša kgetho e nngwe le e nngwe. O se ke wa nagana gore go lekane go fo tseba gore se se nepagetšego le se se fošagetšego ke sefe. Mosadi wa Mokriste wa kua Australia yo a bitšwago Emma o re: “Ge ke gopola ka diphošo tša ka tša ge ke sa le mofsa, nka bolela gore go fo tseba ditekanyetšo tša Modimo ga go bolele gore o dumelelana le tšona. Go kwešiša mehola ya ditekanyetšo tšeo—le ditlamorago tša go di tshela—go bohlokwa.”
Beibele e ka thuša, ka gobane bontši bja melao ya yona e tiišwa ke dipolelwana tšeo di bolelago ka ditlamorago tša go tshela melao yeo. Ka mohlala, Diema 5:8, 9 e kgothaletša lesogana go tšhaba bootswa ‘gore le se gafele seriti sa lona go ba bangwe.’ Ka ge ditemana tšeo di bontšha, bao ba tsenelago thobalano pele ga lenyalo ba lahlegelwa ke karolo e itšego ya semelo sa bona, e lego potego le boitlhompho. Gomme seo se dira gore ba se ke ba kgahla motho yo e bego e tla ba molekane wa bona yo a nago le dika tšeo. Go naganišiša ka dikotsi tša mmeleng, maikwelong le moyeng tša go tshela melao ya Modimo go ka matlafatša maikemišetšo a ngwana wa gago yo a lego mahlalagading a go phela ka tšona. *
LEKA MOKGWA WO: Diriša diswantšho go thuša ngwana wa gago yo a lego mahlalagading gore a bone bohlale bja ditekanyetšo tša Modimo. Ka mohlala, o ka re: “Mollo o lokile ge re apeile; mollo wa hlaga ga se wa loka. Phapano ke efe gare ga mello ye e mebedi, le gona karabo ya gago e šoma bjang mellwaneng yeo Modimo a e beilego mabapi le thobalano?” Diriša pego ya Diema 5:3-14 go thuša ngwana wa gago yo a lego mahlalagading go kwešiša ditlamorago tše mpe tša bootswa.
Takao, wa nywaga e 18 wa Japane, o re: “Ke a tseba gore ke swanetše go dira se se nepagetšego, eupša go na le bothata bjo bo tšwelago pele bja go lwantšhana le dikganyogo tša nama.” Bafsa bao ba ikwago ka tsela yeo ba ka homotšwa ke go tseba gore ga ba noši. Gaešita le moapostola Paulo—Mokriste yo a tiilego—o dumetše ka gore: “Ge ke kganyoga go dira se se lokilego, se sebe se gona go nna.”—Baroma 7:21.
Bafsa ba lego mahlalagading ba tla dira gabotse ge ba lemoga gore go katana mo go bjalo ga se ka mehla go lego thata. Go ka dira gore ba naganišiše gore ba nyaka go ba batho ba mohuta ofe. Go ka ba thuša go kwešiša potšišo e rego, ‘Na ke nyaka go tsebja ke le motho yo a nago le mekgwa le potego, goba na ke nyaka go tsebja ke le molatedi—motho yo ka bofokodi a ineelago dikganyogong tša gagwe?’ Go ba le ditekanyetšo tše di lokilego tša boitshwaro go tla thuša ngwana wa gago yo a lego mahlalagading go araba potšišo ye ka bohlale.
^ ser. 3 Maina a mangwe sehlogong se a fetotšwe.
^ ser. 10 Bakeng sa ditšhišinyo tša kamoo o ka thomago poledišano le bana ba gago mabapi le thobalano le kamoo o ka boledišanago le bona go ya ka nywaga ya bona, hle bona Morokami wa November 1, 2010, matlakala 12-14.
^ ser. 22 Bakeng sa tsebišo e oketšegilego, bona sehlogo se se rego “Bafsa ba a Botšiša . . . Na Thobalano e tla Kaonefatša Tswalano ya Rena?” ka tokollong ya July-September 2010 ya Phafoga! e gatišitšwego ke Dihlatse tša Jehofa.
IPOTŠIŠE GORE . . .
Ke bona maswao afe ao a bontšhago gore ngwana wa ka yo a lego mahlalagading o na le ditekanyetšo tše tiilego tša boitshwaro?
Ge ke boledišana le ngwana wa ka yo a lego mahlalagading ka thobalano, na ke e tšweletša e le mpho e tšwago go Modimo goba e le molaba wa Sathane?
Ithute ka mo go oketšegilego
Kamoo o ka Rutago Ngwana wa Gago
Go laya go akaretša se se fetago melao le kotlo.


text:
MEŠOMO YA GO ITHUTA BEIBELE
Mešomo ya go Ithuta Beibele
Moshe o Amogela Kabelo e Kgethegilego
Ithute kamoo re ka dirišwago ke Jehofa go sa šetšwe mafokodi a rena. Taonelouta mošomo wo, bala pego ye ya Beibele, ke moka o dire gore e phele!
Tše di Oketšegilego go tšwa Dihlogong tše
Modimo o Fodiša Hesekia
Bala kanegelo ye ya Beibele go ithuta kamoo o ka kaonefatšago dithapelo tša gago.
Kgotlelela ka Lethabo!
Bona seo se thušitšego Paulo le Silase gore ba dule ba thabile go sa šetšwe go tlaišwa.
Modimo o Arabile Thapelo ya Gagwe
Ithute ka Nehemia gomme o bone kamoo a ilego a thušwa go lebeletšana le baganetši.


text:
MEŠOMO YA GO ITHUTA BEIBELE
Mešomo ya go Ithuta Beibele
Phema Lehufa!
Ithute pegong ya Beibele ya Miriamo le Arone. Taonelouta mošomo wo, bala pego ye ya Beibele, ke moka o dire gore e phele!
Tše di Oketšegilego go tšwa Dihlogong tše
Modimo o Fodiša Hesekia
Bala kanegelo ye ya Beibele go ithuta kamoo o ka kaonefatšago dithapelo tša gago.
Kgotlelela ka Lethabo!
Bona seo se thušitšego Paulo le Silase gore ba dule ba thabile go sa šetšwe go tlaišwa.
Modimo o Arabile Thapelo ya Gagwe
Ithute ka Nehemia gomme o bone kamoo a ilego a thušwa go lebeletšana le baganetši.


text:
Na Modimo e fo ba Matla a Itšego ao e Sego Motho?
Karabo ya Beibele
Modimo o na le matla a magologolo legohleng ka moka.
Ge Beibele e bolela kamoo a bopilego dinaledi tše dibilione tše di sa balegego, e re: “Emišetšang mahlo a lena godimo le bone. Ke mang yo a hlodilego dilo tše? Ke Yena yo a tšweletšago makoko a tšona ka boati, a [Modimo] di bitšago ka moka ka maina. Ka baka la boati bja matla a magolo, e bile e le yo matla kudu, ga go le e tee ya tšona yeo e hlaelago.”—Jesaya 40:25, 26.
Eupša Modimo ga e fo ba matla a sa bonagalego. Beibele e re o na le maikwelo a bjalo ka lerato le lehloyo. (Psalme 11:5; Johane 3:16) Le gona e re botša gore tsela yeo batho ba itshwarago ka yona e a mo kgoma.—Psalme 78:40, 41.
Ithute ka mo go oketšegilego
Modimo ke Mang?
Na Modimo o na le leina le gona na o na le taba le rena?
Na o ka ‘Batamela Kgaufsi le Modimo’ e le ka Kgonthe?
Jehofa Modimo, Mmopi wa legodimo le lefase, o re nea taletšo le kholofetšo.


text:
MARCH 6, 2015
MOZAMBIQUE
Dihlatse di Nea Tlhakodišo ka Morago ga Mafula a Sentšego Kudu Mozambique
MAPUTO, Mozambique—Go na ga dipula tše maatla tšeo di thomilego ka December go fihla bogareng bja January profenseng ya Zambezia Mozambique, go bakile mafula ao a bolailego batho ba 158. Ofisi ya lekala ya Dihlatse tša Jehofa ya Mozambique e begile gore ga go Hlatse ya Jehofa yeo e gobetšego goba yeo e hlokofetšego. Lega go le bjalo, mafula a a sentše mafelo a mabedi a borapedi a Dihlatse (Diholo tša Mmušo) gotee le magae a tšona a 225.
Dihlatse di ile tša rulaganya dikomiti tša tlhakodišo tše mmalwa go thuša ditho tša tšona mafelong ao a kgomilwego ke mafula. Dihlatse di ile tša diriša Diholo tša Mmušo e le mafelo a nakwana a bodulo le a go fa batho dijo. Motseng wa Chire, wo o lego bokgole bja dikhilomithara tše ka bago 1 500 go tloga Maputo, mafula a ile a senya maporogo ao batho ba a dirišago go tsena motseng, ka gona se se ile sa dira gore Dihlatse tše 1 300 di ikhwetše di le nyanyeng. Mokgatlo wa Difofane wa Mozambique o ile wa dumelela Dihlatse gore di iše ditone tše 17 tša ditlabakelo tša tlhakodišo ka helicopter motseng wo.
Mmoleledi wa Dihlatse tša Jehofa Mozambique, e lego Alberto Libombo, o re: “Ruri go a thabiša go bona ditho tša rena tša mo nageng di dira maiteko a magolo a go šoma le rena modirong wa tlhakodišo. Ofisi ya lekala la Mozambique e sa tšwela pele e rulaganya gore Dihlatse tše di kgomilwego ke kotsi di išetšwe dijo le gore di tle di lokišetšwe le go agelwa magae. Re tla tšwela pele re dira sohle seo re ka se kgonago go kgothatša bahlaselwa ka Beibele le go ba thuša.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Mozambique: Alberto Libombo, mogala +258 21 450 500


text:
NA O HLAMILWE?
Molala wa Tšhošwane
BAHLAMI ba metšhene ba makatšwa ke bokgoni bja tšhošwane bja go kgona go rwala dilo tša boima bja go feta bja mmele wa yona kudu. E le gore ba kwešiše bokgoni bjo, bahlami ba Yunibesithing ya Ohio State, U.S.A., ba dirišitše khomphutha go thala kagego ya mmele wa tšhošwane, sebopego sa yona le kamoo ditho tša yona di šomago ka gona. Ditšhošwane tša maitirelo di be di bopša ka go diriša diswantšho tša X-ray (micro CT scans) le go ekišetša matla ao tšhošwane e a dirišago ge e rwala dilo tše boima.
Setho se bohlokwa kudu mmeleng wa tšhošwane ke molala wa yona, woo o swanetšego go rwala boima ka moka bja dilo tšeo e di rwalago ka molomo wa yona. Ditlhalenama tše boletiana tša molaleng wa tšhošwane di swaraganya karolo yeo e tiilego ya ka ntle ya mmele wa yona le hlogo ya yona ka tsela yeo e ekišetšago go tsenelana ga menwana ge diatla di swaraganywa. Yo mongwe wa banyakišiši o re: “Tsela yeo kgokagano ya ditlhalenama tše boletiana le dikarolo tše thata tša mmele e hlamegilego le go bopega ka yona e kgatha tema e bohlokwa tseleng yeo molala [wa tšhošwane] o šomago ka yona. Go ka direga gore kgokagano ya moswananoši magareng ga ditlhalenama tše boletiana le dikarolo tše thata tša mmele e tiiša go kgomarelana ga tšona gomme e ka ba e le yona karolo e bohlokwa yeo e dirago gore molala o kgone go rwala boima bjo bogolo.” Banyakišiši ba holofela gore go kwešiša gabotse kamoo molala wa tšhošwane o šomago ka gona go tla thuša tabeng ya go kaonefatša mokgwa woo diroboto di hlangwago ka wona.
O nagana eng? Na molala wa tšhošwane gotee le tsela e raraganego yeo o kgokagantšwego le go šoma ka yona di bile gona ka go itiragalela? Goba na di hlamilwe?